Yosef siee Yakob wɔ Kaanan (1-14)\nYosef maa ne nuanom hui sɛ ɔde wɔn bɔne akyɛ wɔn (15-21)\nYosef nsɛm a etwa to ne ne wu (22-26)\nYosef kyerɛɛ nea wɔnyɛ ne nnompe (25)\n50 Ɛnna Yosef de ne ti too ne papa so+ sui, na ofew n’ano. 2 Afei Yosef ka kyerɛɛ ne nkoa a wɔyɛ nnuruyɛfo no sɛ wɔnhyɛ ne papa aduru.+ Enti nnuruyɛfo no hyɛɛ Israel aduru, 3 na sɛnea na wɔyɛ no, wɔde adaduanan na ɛhyɛɛ no aduru. Na Egyptfo no suu no adaduɔson. 4 Bere a wosuu no wiei no, Yosef ka kyerɛɛ Farao ahemfi mpanyimfo sɛ: “Sɛ manya mo anim dom a, ɛnde mesrɛ mo monka nkyerɛ Farao sɛ: 5 ‘Me papa ka kyerɛɛ me sɛ: “Hwɛ, merebewu.+ Ka me ntam+ sɛ ɔda a mabɔ wɔ Kaanan asaase so no,+ emu na wubesie me.”+ Enti mesrɛ wo, ma minkosie me papa, na miwie a masan aba.’” 6 Farao kae sɛ: “Kosie wo papa sɛnea ɔma wokaa ntam no.”+ 7 Enti Yosef siim sɛ ɔrekosie ne papa, na Farao nkoa nyinaa kogyaa no, Farao fi mpanyimfo+ ne Egypt asaase so mpanyimfo nyinaa kɔɔ bi, 8 na Yosef fifo nyinaa ne ne nuanom ne ne papa fifo ne no kɔe.+ Wɔn mma nkumaa ne wɔn nguan ne anantwi nkutoo na wogyaw wɔn Gosen asaase so. 9 Wɔrekɔ nso, wɔde nteaseɛnam+ ne nnipa a wɔtete apɔnkɔ so kaa wɔn ho kɔe, na na nnipa a wɔka ho no dɔɔso. 10 Afei wokoduu Atad awiporowbea wɔ Yordan mpɔtam hɔ, na wosu bɔɔ bena denneennen wɔ hɔ; nnanson na ɔde suu ne papa. 11 Bere a Kaananfo a wɔte asaase no so huu sɛnea wɔregyam no wɔ Atad awiporowbea no, wɔteɛɛm sɛ: “Eyi yɛ Egyptfo ayi kɛse!” Enti na wɔtoo hɔ din Abel-Misraim;* ɛwɔ Yordan mpɔtam. 12 Enti ne mma no yɛɛ nea ɔkae sɛ wɔnyɛ no pɛpɛɛpɛ.+ 13 Ne mma no de no kɔɔ Kaanan asaase so kosiee no ɔbodan mu wɔ Makpela asaase so wɔ Mamre anim. Asaase yi na Abraham tɔ fii Hitini Efron hɔ de yɛɛ amusiei no.+ 14 Yosef siee ne papa wiei no, ɔne ne nuanom ne wɔn a ɔne wɔn kosiee ne papa no nyinaa san baa Egypt. 15 Bere a Yosef nuanom hui sɛ afei wɔn papa awu no, wɔkae sɛ: “Ebia yɛn ho asɛm da so hyɛ Yosef mu, na bɔne a yɛayɛ atia no nyinaa, ɔbɛyɛ yɛn bi atua ka.”+ 16 Enti wɔde asɛm yi kɔtoo Yosef anim sɛ: “Ansa na wo papa rewu no, ahyɛde a ɔde maa yɛn ne sɛ: 17 ‘Monka nkyerɛ Yosef sɛ: “Mesrɛ wo, fa wo nuanom mfomso ne bɔne a wɔayɛ wo nyinaa kyɛ wɔn.”’ Enti yɛsrɛ wo, fa bɔne a wo papa Nyankopɔn nkoa ayɛ atia wo no kyɛ yɛn.” Bere a wɔkaa saa no, Yosef sui. 18 Ɛnna ne nuanom bebutubutuw n’anim kae sɛ: “Yɛn ni, yɛyɛ wo nkoa!”+ 19 Yosef ka kyerɛɛ wɔn sɛ: “Munnsuro. Adɛn, meyɛ Onyankopɔn? 20 Mo de, na anka mopɛ sɛ moyɛ me bɔne,+ nanso na Onyankopɔn adwene ne sɛ ɔbɛma biribi pa afi mu aba na ɔde agye nnipa bebree nkwa, sɛnea ɛnnɛ ɔreyɛ yi.+ 21 Enti munnsuro. Mɛkɔ so ara ama mo ne mo mma nkumaa nyinaa aduan.”+ Ɔkaa saa de kyekyee wɔn werɛ kaa wɔn koma too wɔn yam. 22 Na Yosef ne ne papa fifo kɔɔ so tenaa Egypt, na odii mfe 110. 23 Yosef de n’ani huu Efraim mmanana*+ ne Manase ba Makir+ nso mma. Wɔwoo wɔn guu Yosef nan so.* 24 Akyiri yi, Yosef ka kyerɛɛ ne nuanom sɛ: “Merebewu, nanso Onyankopɔn betwa n’ani abɛhwɛ mo,+ na obeyi mo afi asaase yi so de mo akɔ asaase a ɔkaa Abraham, Isak, ne Yakob ntam sɛ ɔde bɛma mo no so.”+ 25 Enti Yosef ka kyerɛɛ Israel mma no sɛ: “Ɔkwan biara so Onyankopɔn betwa n’ani abɛhwɛ mo, enti monka me ntam sɛ mode me nnompe befi ha akɔ.”+ 26 Na Yosef wui a na wadi mfe 110; wɔhyɛɛ no aduru+ de no too adaka mu wɔ Egypt.\n^ Ɛkyerɛ, “Egyptfo ayi.”\n^ Anaa “Efraim awo ntoatoaso abiɛsa.”\n^ Kyerɛ sɛ, ɔfaa wɔn sɛ ne mma a ɔpɛ wɔn asɛm paa.


Ɛsɛ Sɛ Mmofra Hu Sɛ Ehia Sɛ Wɔbɔ Bra Pa\nDƐN NE ƆBRA PA?\nNnipa a wɔbɔ bra pa no, wonim nea ɛyɛ papa, ɛnna wonim nea ɛyɛ bɔne. Enti sɛ wohyia tebea bi a, ɛmfa ho sɛnea wɔte nka biara no, nea wonim sɛ ɛyɛ papa no na wɔyɛ. Sɛ obiara nni hɔ mpo a, wɔbɔ mmɔden sɛ wɔbɛyɛ nea ɛfata nko ara.\nADƐN NTI NA EHIA SƐ MMOFRA BƆ BRA PA?\nBaabi a mmofra bɛfa biara, nkurɔfo de nea ɛteɛ ne nea ɛnteɛ ho nsɛm puapua wɔn, nanso emu dodow no ara nyɛ nokware. Wɔte saa nsɛm no bi fi wɔn sukuufo hɔ, wɔte bi nso fi nnwom mu, sini mu, ne TV so dwumadi ahorow mu. Sɛ mmofra yi de nsɛm a ɛte saa toto afotu pa a wɔde akyerɛkyerɛ wɔn no ho a, ɛyɛ a wontumi nhu nea ɛyɛ papa ne nea ɛyɛ bɔne.\nWei yɛ ɔhaw kɛse bere a mmofra anyin abɛyɛ mmabun no. Nhoma bi ka sɛ: “Saa bere no, ɛsɛ sɛ wɔhwɛ kwan sɛ nnipa pii bɛhyɛ wɔn sɛ wɔnyɛ nneɛma a ɛbɛma afoforo apɛ wɔn asɛm. Nanso ɛsɛ sɛ wosua sɛ wɔbɛyɛ nea wonim sɛ ɛteɛ bere mpo a wɔn nnamfo ani rennye ho no.” Ne saa nti ɛsɛ sɛ awofo fi ase kyerɛkyerɛ wɔn mma nea ɛteɛ ne nea ɛnteɛ ho ade ansa na wɔanyin abɛyɛ mmabun.—Beyond the Big Talk.\nSƐNEA WOBƐKYERƐKYERƐ WO MMA ABRABƆ PA\nMa wonhu nsonsonoe a ɛda papa ne bɔne ntam pefee.\nBIBLE MU AFOTUSƐM: ‘Wɔn a wɔn ho akokwaw no atete wɔn adwene ma etumi hu papa ne bɔne mu nsonsonoe.’—Hebrifo 5:14.\nFa nsɛm bi a ɛbɛma wɔahu sɛ biribi yɛ papa anaa bɔne no di dwuma. Nneɛma a ɛkɔ so wɔ abrabɔ mu da biara no, fa yɛ nhwɛso kyerɛ wo ba no ma onhu sɛ wei yɛ papa, wei yɛ bɔne. Wubetumi de nhwɛso ahorow akyerɛ wo ba no sɛ: “Obi yɛ sei a, ɔyɛ ɔnokwafo; obi yɛ sei a, ɔnyɛ ɔnokwafo.” “Obi yɛ sei a, ɛkyerɛ sɛ ne yam ye; obi yɛ sei a, ɛkyerɛ sɛ ne tirim yɛ den.” Sɛ wokyerɛkyerɛ wo ba no saa a, ebedu baabi no, ɔno ankasa behu nneɛma a ɛfata sɛ ɔyɛ, ne nea ɛnsɛ sɛ ɔyɛ.\nMa wo mma no nhu nea enti a biribi yɛ papa anaa bɔne. Wubetumi abisa wo mma no nsɛm bi te sɛ: Adɛn nti na eye pa ara sɛ yebedi nokware? Ɔkwan bɛn so na atorodi betumi asɛe nnamfo ntam? Adɛn nti na korɔn nye? Sɛ wotɔ wo bo ase ne wo ba no susuw nsɛm ho saa a, ɛbɛboa no ma wahu sɛnea obesisi papa ne bɔne ho gyinae.\nMa wo ba no nhu mfaso a ɛwɔ abrabɔ pa so. Wubetumi aka akyerɛ no sɛ: “Sɛ wudi nokware a, nkurɔfo begye wo adi,” anaa “Sɛ wo yam ye a, obiara ani begye ho sɛ ɔbɛbɛn wo.”\nMa wo mma nhu sɛ mo abusua no de, suban ahorow bi wɔ hɔ a monsosɔ so.\nBIBLE MU AFOTUSƐM: “Monkɔ so mpɛɛpɛɛ mo mu nhwɛ.”—2 Korintofo 13:5.\nƐsɛ sɛ w’abusua mufo nyinaa da suban pa adi, sɛnea ɛbɛyɛ a mubetumi asi mo bo aka sɛ:\n“Yɛn fie ha de, yenni atoro.”\nWo mma behu sɛ, ɛnyɛ mmara bi kɛkɛ na woahyehyɛ ama wɔn, mmom ɛyɛ suban pa a obiara de nim mo abusua no.\nSuban a mo abusua no gye tom sɛ ɛyɛ papa anaa bɔne no, ɛsɛ sɛ wotaa ne wo mma no bɔ ho nkɔmmɔ. Fa nneɛma a esisi da biara yɛ nhwɛso fa kyerɛkyerɛ wo mma. Suban ahorow a mo abusua no gye tom no, fa toto nea nkurɔfo ka wɔ TV so anaa nea wɔn sukuufo ka no ho. Afei bisa wo mma no nsɛm bi te sɛ, “Ɛyɛ wo a, anka wobɛyɛ dɛn?” “Sɛ asɛm yi sii wɔ yɛn abusua mu a, dɛn na anka yɛbɛyɛ?”\nBoa wɔn ma wɔmmɔ bra pa.\nBIBLE MU AFOTUSƐM: “Munkura ahonim pa mu.”—1 Petro 3:16.\nSɛ wo ba yɛ adepa a, kamfo no. Bere biara a wo ba bɛyɛ adepa no, kamfo no, na kyerɛ no nea enti a ɔfata nkamfo. Wubetumi aka biribi te sɛ: “Wudii nokware. Mete wo so a, masɔre.” Sɛ wo ba di mfomso bi na ɔba bɛka nea wayɛ kyerɛ wo a, fi wo komam kamfo no sɛ wadi nokware. Ɛno akyi no, wubetumi de afotu anaa nteɛso ama no.\nSɛ wo ba di mfomso a, teɛ no so. Sɛ wo ba di mfomso bi a, boa no ma onnye ntom sɛ wanyɛ no yiye. Ɛsɛ sɛ ohu dekode pɔtee a wanyɛ no yiye no. Afei ɛsɛ sɛ ohu sɛ, nea ɔyɛe no, ɛnyɛ saa na mo abusua no suban te. Awofo binom wɔ hɔ a, sɛ wɔn mma di mfomso a wontumi nka, efisɛ wosuro sɛ wɔka a, ɛbɛhaw mmofra no. Nanso sɛ wo ba yɛ bɔne na woka ho asɛm a, ɛbɛboa no ma watete n’ahonim wɔ papa ne bɔne ho.\nSɛ mmofra hu sɛ wɔn awofo yɛ anokwafo a, ɛboa wɔn ma wɔn nso wodi nokware bere mpo a obiara nhwɛ wɔn no\nMe kasa ne me nneyɛe ma me mma hu sɛ suban pa a m’abusua no kura no ara bi na mede bɔ me bra anaa?\nMe ne me yere adwene hyia wɔ nea ɛyɛ papa ne bɔne ho anaa?\nƐtɔ da na mibu mmara so a meka nsɛm bi de yi me ho ano sɛ, “Wei de, mmofra mmom na ɛsɛ sɛ wodi so” anaa?\n“Sɛ yehu sɛ obi abɔ ne bra yiye ama aboa no a, yɛka ne ho asɛm kyerɛ yɛn mma no. Saa ara nso na sɛ obi ammɔ ne bra yiye na otwa so aba bɔne a, yɛka ɛno nso ho asɛm kyerɛ mmofra no. Sɛ yɛn mma no ka wɔn atipɛnfo bi a wɔanyɛ wɔn ade yiye ho asɛm kyerɛ yɛn a, yɛne wɔn susuw ho sɛnea ɛbɛyɛ a wɔrenkɔyɛ ade koro no ara bi.”—Nicole.\n“Bere a yɛn babea no yɛ abofra no, yɛka kyerɛɛ no sɛ gyinae biara a obesi no, sɛ anyɛ papa a, ɛbɛyɛ bɔne. Afei yɛma ohuu nea ebefi gyinae biara a obesi mu aba. Wei boaa no ma osisii ne gyinae ahorow. Nea yɛkyerɛɛ no no, na ɛho hia pa ara efisɛ biribiara a yɛbɛyɛ wɔ abrabɔ mu no, sɛ́ ebia yɛyɛ mmofra anaa yɛanyin no, yɛn ara na yebesi ho gyinae.”—Yolanda.


Nehemiah 13 NIV - Nehemia 13 AKCB\nNehemia Nsesɛw Foforo A Etwa To\n1Da no ara, bere a wogu so rekenkan Mose Nhoma no, ɔmanfo no huu asɛm bi a ɛka se, ɛnsɛ sɛ wɔma Amonni anaa Moabni kwan ma ɔkɔ Onyankopɔn aguabɔ ase. 2Ase ne sɛ, bere a Israelfo fii Misraim no, wɔne wɔn anni no yiye. Mmom, wɔbɔɔ Balaam paa sɛ ɔnnome wɔn, nanso yɛn Nyankopɔn dan nnome no ma ɛyɛɛ nhyira. 3Wɔkenkan saa mmara no wiee no, wɔpam ananafo no nyinaa fii aguabɔ no ase.\n4Ansa na saa asɛm yi rebesi no, na ɔsɔfo Eliasib a woyii no sɛ ɔnyɛ Onyankopɔn Asɔredan no adekoradan sohwɛfo no a na ɔsan yɛ Tobia busuani no, 5adan adekoradan kɛse no bi mu de ahyɛ Tobia nsa. Na anka saa dan no mu na wɔkora atoko afɔrebɔde, aduhuam, Asɔredan no nkuku ne nkaka ne atoko ntotoso du du, nsa foforo, ngo ne kyɛfa sononko a wɔahyɛ sɛ wɔmfa mma asɔfo. Na Mose ahyɛ sɛ saa afɔrebɔde no yɛ Lewifo, nnwontofo ne aponanohwɛfo no de.\n6Saa bere no, na minni Yerusalem. Na masan kɔ Babiloniahene Artasasta nkyɛn wɔ nʼahenni afe a ɛto so aduasa abien so. Akyiri no na ɔmaa me kwan sɛ mensan mmra. 7Mibeduu Yerusalem, na metee bɔne a Eliasib ayɛ, sɛ ɔde Onyankopɔn Asɔredan adiwo dan bi ama Tobia no, 8ɛtɔɔ me so, na miyii Tobia nneɛma a ɛwɔ dan no mu no nyinaa gui. 9Afei mehyɛe sɛ, wonnwira adan no nyinaa ho, na mede Awurade Asɔredan no nkuku ne nkaka no, atoko afɔrebɔde ne aduhuam no san beguu mu.\n10Mesan huu sɛ wɔmfaa nea ɛsɛ sɛ Lewifo no nya no mmaa wɔn ɛ, enti na wɔne nnwontofo no a ɛsɛ sɛ wɔhwɛ ɔsom no so no asan akɔyɛ adwuma wɔ wɔn mfuw mu. 11Ɛhɔ ara na mekɔɔ ntuanofo no nkyɛn, kobisaa wɔn se, “Adɛn nti na moayi mo ani afi Onyankopɔn Asɔredan no so?” Na mefrɛɛ Lewifo no nyinaa ma wɔsan bae, de wɔn tuatuaa nnwuma a ɛsɛ sɛ wɔyɛ ano.\n12Na bio, Yudafo nyinaa fii ase de wɔn atoko ntotoso du du, nsa foforo ne ngo baa Asɔredan no adekoradan no mu. 13Na mede adekoradan no hyɛɛ ɔsɔfo Selemia, mmara no kyerɛkyerɛfo Sadok ne Lewifo no mu baako a wɔfrɛ no Pedaia nsa sɛ wɔnhwɛ so. Na miyii Sakur babarima Hanan a ɔyɛ Matania nena sɛ wɔn boafo. Na saa mmarima yi wɔ din pa, na wɔn adwuma ne sɛ wɔde nokware bɛkyɛ nneɛma ama wɔn mfɛfo Lewifo no.\n14Kae saa ade pa yi yɛ, me Nyankopɔn, na mma wo werɛ mfi nea mifi nokwaredi mu ayɛ nyinaa de ama me Nyankopɔn Asɔredan no.\n15Da koro Homeda bi, mihuu Yuda mmarima bi sɛ wɔretiatia wɔn nsakyiamoa so. Na wɔrehyehyɛ atoko afiafi wɔ wɔn mfurum so de aba. Na saa da no, na wɔde wɔn nsa, bobe aba, borɔdɔma ne nnɔbae bebree reba Yerusalem abɛtɔn. Na mekaa wɔn anim sɛ, wɔretɔn wɔn nnɔbae homeda. 16Na mmarima bi nso fi Tiro a wɔde nsumnam ne aguade ahorow bebree aba. Na wɔretɔn no Homeda ama Yudafo wɔ Yerusalem fie ankasa! 17Ɛno nti, mekɔɔ Yuda ntuanofo no so kobisaa wɔn se, “Adɛn nti na mode saa bɔne yi gu homeda ho fi? 18Munnim sɛ mo agyanom yɛɛ saa bi no nti na yɛn Nyankopɔn de saa ɔhaw a ɛwɔ yɛn so mprempren yi brɛɛ yɛn ne yɛn kurow yi? Gu a moregu Homeda no ho fi ntraso mprempren no bɛma abufuwhyew aba Israelfo so.”\n19Na afei, mehyɛɛ sɛ, efi saa bere no rekɔ, Fida biara anwummere, wɔntoto kurow no apon mu a wommmue ara kosi sɛ Homeda no betwa mu. Bio, memaa mʼankasa mʼasomfo kɔwɛn apon no, sɛnea wɔrentumi mfa aguade mma homeda no. 20Aguadifo ne nsaanodwumayɛfo a wɔde aguade ahorow ba no soɛɛ wɔ Yerusalem mfikyiri pɛnkoro anaa mprenu. 21Nanso mekasa kyerɛɛ wɔn anibere so se, “Dɛn na motete ɔfasu yi akyi reyɛ? Sɛ moyɛ saa bio a, mɛkyere mo!” Efi hɔ no, wɔamma Yerusalem wɔ Homeda bio. 22Na mehyɛɛ Lewifo no sɛ, wonnwira wɔn ho, na wɔnnwɛn apon no sɛnea Homeda no kronkronyɛ no bɛka hɔ.\nKae saa ade pa yi yɛ nso, me Nyankopɔn, na wʼadɔe kɛse a ɛnsa da no nti, hu me mmɔbɔ.\n23Saa bere koro no ara mu, mihuu sɛ Yuda mmarima no bi awareware mmaa a wofi Asdod, Amon ne Moab. 24Na nea na enye koraa ne sɛ, na wɔn mma no mu fa ka Asdod ne nnipa foforo bi kasa a na wontumi nka Yudafo kasa no koraa. 25Enti mekɔɔ wɔn so kɔdomee wɔn. Mehwee wɔn mu bi, tutuu wɔn tinwi. Mema wɔkaa ntam wɔ Awurade anim sɛ, wɔremma wɔn mma ne abosonsomfo a wɔwɔ asase no so nni aware. 26Mibisae se, “Ɛnyɛ eyi bi pɛpɛɛpɛ na ɛde Israelhene Salomo kɔɔ bɔne mu no?” Na wode ɔman biara so hene toto ne ho a, ɛnyɛ yiye. Onyankopɔn dɔɔ no, na osii no hene wɔ Israel nyinaa so. Nanso ɔno mpo ananafo aware de no kɔɔ bɔne mu. 27Dɛn na ɛhaw mo ma modwene sɛ mobɛware ananafo mmea, na monam so ayɛ bɔne a ɛte saa, na munni Onyankopɔn nokware?\n28Esiane sɛ ɔsɔfopanyin Eliasib babarima Yoiada aware Horonni Sanbalat babea nti, mepam no fii mʼanim.\n29Kae wɔn, me Nyankopɔn, efisɛ wɔagu asɔfodwuma, asɔfo ne Lewifo bɔhyɛ ne ntam no ho fi.\n30Enti miguu biribiara a ɛyɛ ananasɛm, na mede nnwuma hyehyɛɛ asɔfo ne Lewifo nsa, hwɛɛ sɛ obiara nim nʼadwuma. 31Mehwɛɛ nso sɛ, nnyina a ɛba afɔremuka so no nso bɛba mmere a ɛsɛ mu, na afei wobegye otwa a edi kan no mu nnɔbae de abrɛ asɔfo no.\nKae eyi na dom me, me Nyankopɔn.\nAKCB : Nehemia 13


26 “‘Monnyɛ anyamehunu,+ ahoni,*+ anaa abosom adum biara. Na mommfa ɔbo nnsen ohoni biara+ nnsi mo asase so nnsom no,+ efisɛ mene Yehowa mo Nyankopɔn. 2 Monhwɛ sɛ mubedi me homeda;+ munsuro nni me kronkronbea no ni. Mene Yehowa. 3 “‘Sɛ mokɔ so di m’ahyɛde ne me mmara so na moyɛ ne nyinaa+ a, 4 me nso mɛma osu atɔ ne bere mu,+ na asase no bɛma ne nnɔbae,+ na wuram nnua asow aba pii.+ 5 Na mobɛporow mo awi akosi bere a mobɛtetew bobe aba, na mobɛtetew bobe aba akosi bere a mubedua ade, na moadidi amee+ na moatena mo asase so dwoodwoo.+ 6 Na mɛma asomdwoe aba asase no so,+ na mobɛda a obiara renyi mo hu.+ Mɛhwɛ sɛ aboa bɔne biara remma asase no so,+ na obiara rentwe nkrante wɔ mo so.+ 7 Mubetiw mo atamfo+ na wɔatotɔ nkrante ano wɔ mo anim. 8 Mo mu baanum betiw nnipa ɔha, na mo mu ɔha atiw mpem du, na mo atamfo atotɔ nkrante ano wɔ mo anim.+ 9 “‘Mɛhwɛ mo,+ na mɛma moawo ama mo ase atrɛw,+ na medi apam a me ne mo ayɛ no so.+ 10 Mubedi afe a atwam no nnɔbae dedaw no,+ na mubeyi dedaw no afi hɔ na moanya baabi de foforo no agu. 11 Na mede me ntamadan besi mo mu,+ na mo ho renyɛ me kra abofono.+ 12 Mɛnantew mo mu ada me ho adi sɛ mo Nyankopɔn+ na mo nso moayɛ me man.+ 13 Mene Yehowa mo Nyankopɔn a oyii mo fii Egypt nkoasom mu+ no. Me na mibubuu mo kɔndua mu ma mutumi maa mo ti so nantewee.+ 14 “‘Na sɛ moantie me anyɛ nea mahyɛ nyinaa,+ 15 na mopo m’ahyɛde,+ na m’atemmusɛm yɛ mo kra abofono, na moanni me mmara nyinaa so na mubu m’apam so+ a, 16 ɛnde me nso mɛyɛ nea edi so yi de atwe mo aso: Mede nsamanwaw+ ne atiridii bɛbɔ mo na mo aniwa asɛe+ na mo kra agurow.+ Mubedua aba nanso ɛbɛyɛ adwumahunu, efisɛ mo atamfo na wobedi.+ 17 Na mɛma m’ani asã mo, na mubedi nkogu wɔ mo atamfo anim.+ Wɔn a wokyi mo betiatia mo so,+ na mubeguan bere a obiara mpam mo.+ 18 “‘Na sɛ eyinom nyinaa akyi moantie m’asɛm a, ɛnde mɛma mo bɔne ho asotwe abu abɔ ho mpɛn ason.+ 19 Mebubu ahantan a ayɛ mo kokuroo no, na mɛma mo soro ayɛ sɛ dade+ na mo asase ayɛ sɛ kɔbere. 20 Mo ahoɔden bɛsɛe kwa, efisɛ mo mfuw remma ne nnɔbae+ na asase so nnua rensow aba.+ 21 “‘Na sɛ mokɔ so ne me di asi na moantie me a, mɛma ɔhaw a mede bɛba mo so no abu abɔ ho mpɛn ason sɛnea mo bɔne te.+ 22 Na mɛma wuram mmoa bɔne aba mo so+ na wɔakunkum mo mma+ ne mo nyɛmmoa, na mo so behuan na mo akwan asɛesɛe.+ 23 “‘Nanso sɛ eyinom nyinaa akyi moamma kwan amma manteɛ mo so,+ na mokɔ so ne me di asi a, 24 ɛnde me nso me ne mo bedi asi,+ na mo bɔne nti mɛtwe mo aso mpɛn ason.+ 25 Na mede nkrante bɛba mo so abetua bɔne a moayɛ atia apam no so ka,+ na mubeguan akɔ mo nkurow mu na mama ɔyaredɔm atew asi mo mu,+ na wɔde mo ahyɛ ɔtamfo nsa.+ 26 Sɛ mibubu nnua a mokora paanoo wɔ so no+ a, mmea du bɛtõ paanoo wɔ fononoo biako mu na wɔakari paanoo ama mo,+ na mubedi nso moremmee.+ 27 “‘Na eyi nso moantie me na mokɔ so ne me di asi+ a, 28 ɛnde me ne mo bedi asi denneennen,+ na mo bɔne nti matwe mo aso mpɛn ason.+ 29 Mobɛwe mo mmabarima ne mo mmabea nam.+ 30 Na mɛsɛe mo sorɔnsorɔmmea+ ne aduhuam ade na mede mo afunu agu mo abosom fĩ no afunu so.+ Mo ho bɛyɛ me kra abofono.+ 31 Na mede mo nkurow bɛma nkrante+ na masɛe mo kronkronbea,+ na merente mo afɔre hua.+ 32 Mɛma asase no ada mpan+ na mo atamfo a wɔbɛba abɛtena so no ho bedwiriw wɔn.+ 33 Na mɛbɔ mo apete amanaman mu+ na matwe nkrante adi mo akyi.+ Mo asase bɛsɛe+ na mo nkurow adan amamfõ. 34 “‘Bere a mowɔ mo atamfo man mu a mo asase da mpan no, asase no bɛhome de atew ne ka nyinaa. Saa bere no asase no bɛhome na ahome nea ɛkaa mu nyinaa.+ 35 Nna a ɛbɛda mpan nyinaa ɛbɛhome, efisɛ bere a mote so no, sɛ edu mo homeda a ɛsɛ sɛ asase no home a, ɛnhome. 36 “‘Na wɔn a wɔbɛka no,+ mɛma ehu aka wɔn koma wɔ wɔn atamfo nsase so, na ahaban mpo yɛ kyekyerɛ a, wobeguan te sɛ nea nkrante di wɔn akyi, na wɔbɛhwehwe ase bere a obiara nni wɔn akyi.+ 37 Na bere a obiara ntaa wɔn so mpo no, wobetiatia wɔn ho abubu afa so te sɛ nea wɔreguan afi nkrante ano, na morennya ahoɔden a mode begyina mo atamfo anim.+ 38 Mubewuwu amanaman no mu+ na mo atamfo asase amene mo. 39 Na wɔn a wɔbɛka no, wɔn ankasa bɔne a wobedi wɔ mo atamfo asase so ne wɔn agyanom bɔne+ nti, wɔbɛsɛe+ te sɛ wɔn ara. 40 Afei wɔbɛka wɔn ankasa bɔne+ ne wɔn agyanom bɔne ne wɔn amumɔyɛsɛm, sɛnea wɔne me dii asi+ no. 41 Enti na me nso me ne wɔn dii asi+ na mede wɔn kɔɔ wɔn atamfo asase so no.+ “‘Ebia saa bere yi de, wɔbɛma wɔn koma a wontwaa no twetia+ no abrɛ ase+ na wɔatua wɔn bɔne so ka. 42 Afei mɛkae apam a me ne Yakob yɛe,+ ne apam a me ne Isak yɛe,+ ne apam a me ne Abraham yɛe+ no, na mɛkae asase no. 43 Bere a wɔagyaw asase no ato hɔ na wɔretua wɔn bɔne so ka no, asase no nso bɛhome de atew ne ka+ bere a adan amamfõ no. Wobetua wɔn bɔne so ka+ efisɛ wɔapo m’atemmusɛm+ na m’ahyɛde yɛ wɔn kra abofono.+ 44 Nanso bere a wɔwɔ wɔn atamfo asase so mpo no, merempo wɔn+ koraa na meremmu wɔn sɛ abofonode+ a enti mɛtɔre wɔn ase. Merenyɛ saa na mammu apam a me ne wɔn ayɛ no so,+ efisɛ mene Yehowa wɔn Nyankopɔn. 45 Mɛkae apam a me ne wɔn nananom yɛe no;+ wɔn na miyii wɔn fii Egypt asase so wɔ amanaman no anim+ de kyerɛe sɛ mene wɔn Nyankopɔn. Mene Yehowa.’” 46 Eyinom ne ahyɛde ne atemmusɛm+ ne mmara a Yehowa nam Mose so de too ɔne Israelfo ntam wɔ Bepɔw Sinai so.+\nHwɛ Ex 20:4 ase hɔ asɛm.


Ebrei 7 PEV - Hebrifo 7 AKCB\n1Na saa Melkisedek yi yɛ Salemhene, na ɔsan yɛ Ɔsorosoro Nyankopɔn sɔfo. Bere a Abraham fi ɔko a okum ahemfo ano reba no, Melkisedek hyiaa no hyiraa no. 2Abraham maa no nʼasade no mu nkyɛmu du mu baako. Melkisedek din no nkyerɛase a edi kan no ne Trenee Hene. Esiane sɛ na ɔyɛ Salem hene no nti, wɔkyerɛɛ ne din no ase sɛ Asomdwoe hene. 3Obi nnim Melkisedek agya, ne na, ne ne mpanyimfo ho asɛm. Saa ara na obi nnim nʼawo ne ne wu nso ho asɛm. Ɔsɛ Onyankopɔn Ba, na ɔda so yɛ ɔsɔfo daadaa.\n4Eyi di ho adanse sɛ na ɔyɛ onipa kɛse a Agya Abraham mpo tumi ma no nʼasade mu nkyɛmu du mu baako. 5Nanso Lewi asefo a wɔyɛ asɔfo no Mmara na ɛhyɛ wɔn sɛ wonnye nkyɛmu du mu baako mfi wɔn ara wɔn nkurɔfo Israelfo a wɔn nso yɛ Abraham asefo no nkyɛn. 6Melkisedek nyɛ Lewi aseni, nanso ogyee nkyɛmu du mu baako fii Abraham nkyɛn hyiraa no ma onyaa Onyankopɔn bɔhyɛ no. 7Akyinnye biara nni ho sɛ nea ɔma nhyira so sen nea ogye nhyira. 8Wɔde nnipa akatua nkyɛmu du mu baako ma asɔfo a wowu, gye Melkisedek a Kyerɛwsɛm no ka se ɔte ase. 9Enti nokware, Abraham tuaa nkyɛmu du no, Lewi a nʼasefo gye nkyɛmu du no nso nam Abraham so tuaa bi maa Melkisedek. 10Na wɔnwoo Lewi ɛ, nanso esiane sɛ na ɔhyɛ ne nena Abraham mu saa bere no a Melkisedek hyiaa no no nti na otuae.\n11Esiane Lewi asɔfodi nti na wɔde Mmara no maa Israelfo. Ɛno nti sɛ Lewifo asɔfodi no tumi de pɛyɛ brɛ nnipa a, anka ho nhia sɛ wɔbɛfa ɔsɔfo foforo bi sɛ Melkisedek a omfi Aaron abusua mu. 12Sɛ ɛba sɛ asɔfodi no sesa a, ɛma ho mmara no nso sesa. 13Nanso yɛn Awurade a wɔka saa asɛm yi nyinaa fa ne ho no fi abusua foforo mu. Ne busuani biara nnii ɔsɔfo wɔ afɔremuka ho da. 14Ɛyɛ sɛnnahɔ sɛ wɔwoo no too Yuda abusua mu, na Mose kaa asɔfo ho asɛm no nso, wammɔ nʼabusua din da. 15Asɛm no da ne ho adi pefee, efisɛ ɔsɔfo foforo bi aba a ɔte sɛ Melkisedek. 16Ɔno de, ɛnnam onipa mmara so na wɔhyɛɛ no ɔsɔfo, na mmom wɔnam nkwa a enni awiei tumi so na ɛyɛɛ no ɔsɔfo. 17Kyerɛwsɛm no ka se,\n“Wobɛyɛ ɔsɔfo akosi daa\nsɛnea Melkisedek asɔfokwan nhyehyɛe te no.”\n18Wɔatow mmara dedaw no akyene, efisɛ sintɔ bi wɔ mmara no mu, na so nni mfaso nso, 19efisɛ Mose Mmara no antumi amma biribiara anni mu, na wɔde anidaso pa bi a yɛnam so bɛn Onyankopɔn aba.\n20Na wɔanyɛ a ntanka nka ho. Bere a ɔhyɛɛ Aaron asefo asɔfo no, na ntam a ɛte saa nni hɔ. 21Yesu de, ɔnam ntam so bɛyɛɛ ɔsɔfo bere a Onyankopɔn ka kyerɛɛ no se,\n“Awurade aka ntam;\nna ɔrensesa nʼadwene a ese,\n‘Wobɛyɛ ɔsɔfo daa nyinaa no.’ ”\n22Saa ntam yi nti, Yesu gyina mu ma yɛn, na ɛma yɛne Onyankopɔn apam no di mu.\n23Nsonoe foforo bi nso wɔ hɔ. Na saa asɔfo no dɔɔso, efisɛ na wowuwu a wontumi ntoa wɔn adwuma so. 24Nanso esiane sɛ Yesu wɔ hɔ daa no nti, ɔwɔ asɔfodi a ɛtena hɔ daa. 25Enti otumi gye wɔn a wɔnam ne so ba Onyankopɔn nkyɛn no nnɛ ne daa, efisɛ, ɔte hɔ daa srɛ Onyankopɔn ma wɔn.\n26Yesu ne Ɔsɔfopanyin a ɔboa yɛn wɔ yɛn ahiasɛm mu. Ɔyɛ kronkron. Onni mfomso biara wɔ ne mu, na ɔnyɛ bɔne. Wɔatew no afi nnebɔneyɛfo ho na wɔama no so aboro ɔsoro so. 27Ɔnte sɛ asɔfo mpanyin a wɔaka no a, daa afɔre a wɔbɔ no kan no wɔbɔ wɔ wɔn bɔne a wayɛ ho ansa na afei, wabɔ afoforo de no. Ɔbɔɔ afɔre baako pɛ a ɔde ne ho na ɛbɔe. 28Mose Mmara no yi nnipa a wɔmfata sɛ wɔyɛ asɔfo mpanyin, nanso Onyankopɔn bɔ a ɔde ntam kaa ho no a ɛbaa wɔ Mmara no akyi no yii Ɔba no a ɔyɛ pɛ daa nyinaa no.\nAKCB : Hebrifo 7


Забур 96 CARS - Nnwom 96 AKCB\n1Monto dwom foforo mma Awurade;\nasase nyinaa monto dwom mma Awurade.\n2Monto dwom mma Awurade, monkamfo ne din;\nmompae mu nka ne nkwagye no daa daa.\n3Monka nʼanuonyam wɔ amanaman mu,\nmonka nʼanwonwade a wayɛ wɔ nnipa mu.\n4Awurade yɛ ɔkɛse na nkamfo fata no;\n5Aman so anyame nyinaa yɛ ahoni bi kwa,\nnanso Awurade na ɔbɔɔ ɔsoro.\n6Anuonyam ne kɛseyɛ wɔ nʼanim;\nahoɔden ne anuonyam wɔ ne kronkronbea hɔ.\n7Momfa mma Awurade, amanaman mmusuakuw,\n8Momfa anuonyam ne din a ɛfata mma Awurade;\nmomfa afɔrebɔde nhyɛn nʼadiwo hɔ.\n9Monsɔre Awurade wɔ ne kronkronyɛ fɛfɛ mu;\nasase nyinaa momma mo ho mpopo wɔ nʼanim.\n10Monka nkyerɛ aman nyinaa se, “Awurade di hene.”\nWɔabɔ asase atim hɔ pintinn, wɔrentumi ntutu;\nɔde pɛpɛyɛ bebu nnipa atɛn.\n11Momma ɔsorosoro ani nnye, na asase nni ahurusi;\nmomma po ne mu nneɛma nyinaa nworo;\n12Momma mfuw ne so nneɛma nyinaa mmɔ ose;\nmomma kwae mu nnua nyinaa mfa ahosɛpɛw nto nnwom.\n13Momma abɔde nyinaa nni ahurusi wɔ Awurade anim, efisɛ ɔreba,\nɔreba abebu asase no atɛn.\nna woabu nnipa nso atɛn wɔ ne nokware mu.\nAKCB : Nnwom 96


Dɛn ne Buronya Ho Nokwasɛm? | A & M\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Moore Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Zande Zulu\nSɛ wokɔ wiase baabiara a, nnipa pii di Buronya. Nea enti a ebinom di ne sɛ, ɛma wɔnya kwan ne wɔn nnamfo ne wɔn mmusua bom gye wɔn ani. Ebinom nso wɔ hɔ a, saa bere no, wɔnya bere susu Onyankopɔn ho na wɔboa ahiafoɔ. Ɛnyɛ bɔne sɛ obi bɛyɛ saa nneɛma yi nyinaa bi. Nanso, nneɛma bi wɔ Buronya ho a ɛntwa yie.\nNea ɛdi kan ne sɛ, wɔn a wɔdi Buronya no mu pii adwene yɛ wɔn sɛ ɛyɛ Yesu awoda. Nanso, abakɔsɛm atwerɛfoɔ gye tom sɛ obiara nnim da a wɔwoo Yesu. Nhoma bi ka sɛ “tete Kristofoɔ no amfa da pɔtee bi ansi hɔ sɛ Yesu awoda” efisɛ na wɔpɛ sɛ “wɔtwe wɔn ho fi abosonsom biara ho.” (The Christian Book of Why) Bible nso nka biribiara a ɛkyerɛ sɛ Yesu ankasa dii n’awoda anaasɛ ɔdii obi awoda. Mmom no, nea ɔka kyerɛɛ n’akyidifoɔ ne sɛ wɔnkae ne wuo.—Luka 22:19.\nNea ɛtɔ so mmienu ne sɛ, nhomanimfoɔ bebree gye tom sɛ nneɛma a ɛkɔ so Buronya bere no, ɛmu dodoɔ no ara fi abosonsom mu. Ebi ne Papa Buronya. Foforɔ nso ne mmatannua a wɔde siesie fie, Buronya dua, akyɛdeɛ a wɔde ma nkurɔfoɔ, kyɛnere a wɔsosɔ, Buronya nnyina a wɔhye, nhwiren a wɔkyekyere de sensɛn hɔ, ne Buronya nnwom a wɔto. Nhoma bi ka saa nneɛma yi ho asɛm sɛ: “Buronya du na sɛ obi kyɛ yɛn adeɛ anaa yɛkyɛ obi adeɛ na yɛde nhwiren sensɛn yɛn fie ne asɔredan mu a, yɛn mu dodoɔ sɛn na ɛba yɛn adwene mu sɛ ebia ɛyɛ abosonsom?”—The Externals of the Catholic Church.\n“Buronya du na sɛ obi kyɛ yɛn adeɛ anaa yɛkyɛ obi adeɛ na yɛde nhwiren sensɛn yɛn fie ne asɔredan mu a, yɛn mu dodoɔ sɛn na ɛba yɛn adwene mu sɛ ebia ɛyɛ abosonsom?”—The Externals of the Catholic Church\nWo fam deɛ, ebia worenhu mfomsoɔ biara wɔ saa nneɛma yi ho. Sɛ saa a, ɛnneɛ susu wei ho hwɛ. Onyankopɔn mpɛ sɛ yɛde abosonsom bɛfrafra nokware som. Yehowa Nyankopɔn nam ne diyifoɔ Amos so ka kyerɛɛ tete Israelfoɔ a na wɔamane afi nokware som ho no sɛ: “Metan mo afahyɛ ahodoɔ no na mapo koraa . . . Monyi mo dwom gyegyeegye no mfiri me so.”—Amos 5:21, 23.\nAdɛn nti na Yehowa kaa saa? Nnipa a wɔwɔ tete Israel ahemman a ɛwɔ atifi fam no nneyɛɛ ntia. Yeroboam ne wɔn hene a ɔdi kan, na ɔyɛɛ sika anantwie mma sisii kuro mmienu mu. Ɔde baako sii Dan, ɛnna ɔde baako sii Betel. Yeroboam hyɛɛ ne manfoɔ no nkuran sɛ wɔnsom saa ahoni no mmom sen sɛ wɔbɛtwa kwan akɔ Yerusalem akɔsom Yehowa Nyankopɔn. Ɔsan hyɛɛ fã maa ne manfoɔ na ɔyiyii asɔfoɔ a wɔbɛdi nkurɔfoɔ no anim ama wɔadi saa afahyɛ no.—1 Ahemfo 12:26-33.\nNea Israelfoɔ no yɛeɛ no, wohwɛ a wobɛka sɛ asɛm biara nni ho. Nneɛma a wɔyɛe nyinaa, adwene a na ɛwɔ akyi ne sɛ wɔpɛ sɛ wɔsom Onyankopɔn na wɔsɔ n’ani. Nanso, sɛ yɛhwɛ nsɛm a anibere wom a Onyankopɔn nam Amos ne adiyifoɔ foforɔ so ka kyerɛɛ Israelfoɔ no a, ɛma yɛhu sɛ na Onyankopɔn ne wɔn nyɛ adwene. Onyankopɔn nam odiyifoɔ Malaki so kaa sɛ: “Mene Yehowa; mensakraeɛ.” (Malaki 3:6) Sɛ saa a, Buronya a nkurɔfoɔ di no nnɛ no nso ɛ? Wohwɛ a, Onyankopɔn bu no sɛn?\nNea yɛaka yi nyinaa nti, nnipa mpempem pii nni Buronya. Mmom no, wɔne wɔn nnamfo ne wɔn mmusua tumi gye wɔn ani bere biara a wɔpɛ. Sɛ wɔnya hokwan nso a, wɔboa ahiafoɔ a wɔntwɛn bere pɔtee bi ansa.


Ester 2 | Intanɛt so Bible | Wiase Foforɔ Nkyerɛaseɛ\n2 Akyiri yi, bere a Ɔhene Ahasweros+ bo dwoe kakra no, Wasti+ ho asɛm baa ne tirim, nea ɔyɛe+ ne nea wɔkae sɛ wɔbɛyɛ no no.+ 2 Afei nhenkwaa,+ n’asomfo no, kae sɛ: “Soma ma wɔnkɔhwehwɛ+ mmabaa, mmaabun+ a wɔn ho yɛ fɛ, mma ɔhene. 3 Ɔhene mpaw ananmusifo wɔ n’ahemman+ no afã nyinaa na wɔmmoaboa mmaabun ahoɔfɛfo ano, na wɔmfa wɔn mmra mmea fie wɔ Susan abankɛse+ mu mmɛhyɛ ɔhene piani+ Hegai+ a ɔhwɛ mmea so no nsa na ɔmfa nnuru nsrasra wɔn. 4 Na ababaa a ɔhene ani begye ne ho no nsi Wasti ananmu sɛ ɔhemmaa.”+ Ɔhene ani gyee asɛm no ho, na ɔyɛɛ saa. 5 Saa bere yi nyinaa na Yudani barima bi wɔ Susan+ abankɛse no mu a ɔde Mordekai+ a ɔyɛ Yair ba. Na Yair yɛ Simei ba, na Simei nso yɛ Benyaminni+ Kis ba. 6 Na Mordekai ka nnipa a Babilon hene Nebukadnesar+ faa wɔn nnommum+ fii Yerusalem kaa Yuda hene Yekonia+ ho kɔe no ho. 7 Ɔno na na ɔhwɛ+ ne papa nua ba+ Ester a na ɔde Hadasa no so, efisɛ na onni papa nni maame. Na ababaa no ho yɛ fɛ paa,+ na ne papa ne ne maame wu akyi no, Mordekai faa no sɛ ne ba. 8 Afei bere a ɔmanfo tee ɔhene asɛm ne ne mmara no, wɔboaboaa mmabaa pii ano baa Susan+ abankɛse no mu de wɔn bɛhyɛɛ Hegai nsa.+ Na wɔde Ester nso baa ahemfie hɔ bɛhyɛɛ Hegai a ɔhwɛ mmea so no nsa. 9 Bere a ohuu ababaa no, n’ani gyee ne ho na ɔpɛɛ n’asɛm,+ na ɔyɛɛ ntɛm srasraa+ no maa no nnuan pa. Afei oyii mmabaa baason fii ahemfie hɔ maa no, na ɔde ɔne mmabaa no kɔtenaa baabi pa wɔ mmea fie hɔ. 10 Saa bere yi nyinaa, na Ester nkaa ne man+ anaa n’abusua ho asɛm biara, efisɛ na Mordekai abɔ n’ano sɛ ɔnnka nnkyerɛ obiara.+ 11 Da biara Mordekai tu mpase kɔfa mmea fie no anim hwɛ sɛnea Ester ho te ne nea wɔde yɛ no. 12 Sɛ edu ababaa biara so a, ɔde ne ho kɔkyerɛ Ɔhene Ahasweros, bere a wɔasrasra wɔn asiesie wɔn asram dumien sɛnea nhyehyɛe a wɔayɛ ama mmea no te no. Ná wɔde kurobow+ ngo srasra mmea no asram asia na wɔde balsam+ ngo nso srasra wɔn asram asia, na wosiesie wɔn sɛnea ɛsɛ. 13 Saa na wɔyɛ ababaa no ansa na wakɔ ɔhene anim. Biribiara a ɔbɛka sɛ ɔpɛ no, wɔde ma no, na ɔde fi mmea fie hɔ kɔ ahemfie hɔ.+ 14 Sɛ ɔkɔ anwummere a, na anɔpa waba mmea fie a ɛto so abien no mu, nea ɛhyɛ ɔhene piani+ Saasgas a ɔhwɛ ayefam so no nsa no. Na ontumi nsan nkɔ ɔhene nkyɛn gye sɛ ɔhene no ani gye ne ho na ɔhyɛ da bɔ ne din frɛ no.+ 15 Afei bere a eduu Ester a ɔyɛ Mordekai nua Abihail ba, a Mordekai de no yɛɛ ne ba,+ so sɛ ɔba ɔhene nkyɛn no, wammisa biribiara+ gye nea Hegai+ a ɔhwɛ mmea no so no kae no; (saa bere yi nyinaa na obiara a obehu Ester no pɛ n’asɛm).+ 16 Ɛnna wɔde Ester kɔɔ Ɔhene Ahasweros nkyɛn wɔ ahemfie hɔ ɔsram a ɛto so du a ɛne Tebet no mu, n’ahenni afe+ a ɛto so ason mu. 17 Ná ɔhene no dɔ Ester sen mmea a wɔaka no nyinaa, enti onyaa anuonyam ne adɔe wɔ n’anim sen mmabaa a wɔaka nyinaa.+ Ɛnna ɔde abotiri bɔɔ no yɛɛ no ɔhemmaa+ sii Wasti ananmu. 18 Afei ɔhene tow ne mmapɔmma ne ne nkoa pon kɛse bi, Ester apontow; na ɔmaa aman a wɔhyɛ n’ase no mufo nyaa ahofadi,+ na ɔkyekyɛɛ nneɛma pii sɛnea ɔhene betumi biara. 19 Bere a wɔboaboaa mmaabun+ no ano ne mprenu so no, na Mordekai te ɔhene no pon ano.+ 20 Saa bere no nyinaa na Ester nkyerɛɛ abusua ne ɔman a ofi mu+ sɛnea Mordekai+ hyɛɛ no no;+ Ester yɛɛ nea Mordekai kae nyinaa te sɛ bere a na ɔte ne nkyɛn no.+ 21 Bere a na Mordekai te ɔhene pon ano no, Bigtan ne Teres a wɔyɛ ahemfie mpanyimfo a wɔhwɛ pon no ano no bo fuwii na na wɔrepɛ ɔkwan a wɔbɛfa so akum+ Ɔhene Ahasweros. 22 Mordekai tee asɛm no, na ntɛm ara ɔkɔbɔɔ Ɔhemmaa Ester amanneɛ.+ Ester kaa ho asɛm kyerɛɛ ɔhene wɔ Mordekai din mu.+ 23 Wɔhwehwɛɛ asɛm no mu huu biribiara, na wɔsɛn+ wɔn baanu wɔ dua so.+ Eyi akyi no, wɔkyerɛwee wɔ wɔn bere so nsɛm nhoma mu+ wɔ ɔhene no anim.


TETE no, na Kazakhfo di atutena. Besi nnɛ nyinaa, Kazakhfo a wɔyɛn mmoa no bi ntena faako. Wɔhwɛ wim tebea no de wɔn mmoa kyinkyin pɛ baabi a wobenya sare ama wɔn mmoa. Sɛ edu ahohuru bere a, wɔkɔtena bepɔw so baabi a ɛhɔ yɛ nwini. Afei, sɛ ɛreyɛ adu awɔw bere a, wɔde mmoa no sian kɔ fam baabi a ɛhɔ yɛ hyew.\nKazakhfo binom tete nkurow a emu abue mu. Nanso, wɔn amammerɛ, nnuan, ne anwenne bebree wɔ hɔ a, ɛma wuhu sɛ wɔn nananom dii atutena. Kazakhfo ani gye wɔn tete anwensɛm, nnwom ne sankudwom ho.\nTete no, na wɔn a wodi atutena no wɔ dan ketewa bi a wotumi tutu. Wɔfrɛ no yurt. Seesei, yurt abɛyɛ biribi a ɛkyerɛ sɛ wɔde asase ne ɛso nneɛma di dwuma yiye. Nguanhwɛfo ani da so ara gye yurt no ho. Kazakhfo a wɔwɔ kurom nso, sɛ edu mmere atitiriw bi a, wɔtaa de yurt di dwuma. Nnipa a wɔbɛhwɛ kurow no mu nso, ɛyɛ a wɔma wɔda yurt mu ma wɔn ho tɔ wɔn. Sɛ wohwɛ yurt mu a, wubehu sɛnea Kazakhfo mmaa tumi pam ade, wɔnwen ade, na wɔyɛ kapɛt.\nYurt dan mu\nWokɔ nkuraase a, Kazakhfo mmusua nni wɔn apɔnkɔ ho agorɔ koraa. Anyɛ yiye koraa no, wubenya nsɛmfua 21 wɔ Kazakh kasa mu a ɛkyerɛ pɔnkɔ. Asɛmfua biara ne nea enti a wɔde ato pɔnkɔ. Afei, wubenya nsɛmfua bɛboro 30 a ɛkyerɛ sɛnea apɔnkɔ kɔla te. Ne nyinaa akyi no, sɛ obi nya pɔnkɔ kama bi sɛ akyɛde a, obebu no sɛ biribi a ne bo yɛ den na ɛsom bo. Wokɔ nkuraase a, mmarimaa nnyin nnu baabiara na wɔafi ase resua sɛnea wɔbɛka pɔnkɔ.\nKazakhfo aduan deɛ, bere nyinaa ɛsɛ sɛ mogyanam ka ho. Afei nso, ɛyɛ a mako ne spices nni mu pii. Anonne a Kazakhfo ani gye ho paa baako ne koumiss. Wonya fi pɔnkɔ baa nufusu mu, na wɔkyerɛ sɛ eye ma apɔwmuden. Baako nso ne shubat. Wonya ɛno nso fi yoma nufusu mu. Emu kaw kakra, na wɔkyerɛ sɛ nnuannuru pii wom.\nYehowa Adansefo to nsa frɛ obiara sɛ ɔmmra nsrahwɛ wɔ wɔn adwumayɛbea a ɛwɔ Almaty no.\nSɛ edu ahohuru bere wɔ Kazakhstan a, asukɔtweaa so sebɔ yi a ne ho yɛ hene yi kɔda mmepɔw so\nAnyɛ yiye koraa no, wubenya nhwiren bi a yɛfrɛ no tulip ahorow bɛyɛ 36 wɔ Kazakhstan. Afei, sɛ wohwɛ Kazakhfo mfonini a, wotaa hu sɛ wɔayɛ biribi te sɛ tulip nhwiren wom.\nOsutare bi wɔ Kazakhstan a yɛfrɛ no Balkhash. Wokɔ apuei fam a, nsu no yɛ nkyenenkyene. Nanso wokɔ atɔe fam a, wonte nkyene no papa.\nƐyɛ a wɔtete akɔre ne nnomaa afoforo a wɔn ani yɛ den de wɔn kɔ ahayɔ. Ɔkɔre abusua bi wɔ hɔ a yɛfrɛ no golden eagle. Kazakhfo ani gye wɔn ho paa, na wɔtaa tete wɔn.\nWɔde biribi hyɛ ɔkɔre ti sɛnea ɛbɛyɛ a onsuro nnipa\nKASA TITIRIW: KAZAKH, RUSSIAN\nEMU NNIPA DODOW: 17,563,000\nWIM TEBEA: AHOHURU BERE, WIM YƐ HYEW NE WESEE. AWƆW BERE, ASUKƆTWEAA TƆ NA WIM YƐ NWINI


2 Samuel 3 NIRV - 2 Samuel 3 ASCB\n1Ɔko a ɛbɛtɔɔ wɔn a wɔwɔ Saulo afa ne wɔn a wɔwɔ Dawid afa no kyɛree yie, na ne ahyɛaseɛ nie. Ɛberɛ a Dawid adedie renya ahoɔden no, na Saulo adedie no resɛe.\n2Yeinom ne Dawid mmammarima a wɔwoo wɔn wɔ Hebron:\nNʼabakan no din de Amnon a ɔyɛ Ahinoam a ɔfiri Yesreel no babarima.\n3Deɛ ɔtɔ so mmienu no din de Kileab a ɔyɛ Abigail a na ɔyɛ Nabal a ɔfiri Karmel no kunabaa babarima;\ndeɛ ɔtɔ so mmiɛnsa no din de Absalom a ɔyɛ Gesurhene3.3 Gesur yɛ Siria ahemman ketewa bi a ɛhɔ na Absalom kɔpɛɛ dwanekɔbea (13.37-38; 14.23). Talmai babaa Maaka babarima.\n4Deɛ ɔtɔ so ɛnan no din de Adoniya a ɔyɛ Hagit babarima;\ndeɛ ɔtɔ so enum no din de Sefatia a ɔyɛ Abital babarima.\n5Na deɛ ɔtɔ so nsia no din de Yitream a ɔyɛ Dawid yere Egla babarima.\nWɔwoo saa mma yi maa Dawid wɔ Hebron.\nAbner Kɔdɔm Dawid\n6Ɛberɛ a na ɔko a ɛda Saulo fie ne Dawid fie no gu so no, na Abner yɛ ntuanoni a ɔwɔ tumi wɔ wɔn a wɔdi Saulo akyi no so. 7Emu hɔ Is-Boset bɔɔ Abner kwaadu sɛ ɔne nʼagya Saulo mpena a wɔfrɛ no Rispa, a ɔyɛ Aya babaa, ada.\n8Abner bo fuu yie kaa sɛ, “Meyɛ nkraman sodifoɔ wɔ Yuda na wɔadwoodwoo me saa? Deɛ mayɛ ama wo ne wʼagya, a mannyi mo amma Dawid no, mʼayɛyie ne sɛ, mode ɔbaa yi ho asɛm rekyekyere me? 9Sɛ mammoa Dawid ma ne nsa anka deɛ Awurade hyɛɛ ho bɔ no a, Onyankopɔn ne me nni no nwononwono. 10Mede Saulo ahennie bɛkɔ akɔma Dawid na matim Dawid ahennwa ase wɔ Israel ne Yuda so afiri Dan akɔsi Beer-Seba.” 11Esiane sɛ na Is-Boset suro Abner enti, wantumi ankasa bio.\n12Afei, Abner tuu abɔfoɔ kɔɔ Dawid nkyɛn kɔka kyerɛɛ no sɛ, “Ma yɛnyɛ nhyehyɛeɛ na mɛboa ama yɛadane Israelman mu no nyinaa ama wo.”\n13Dawid buaa sɛ, “Ɛyɛ asɛm papa, nanso me ne wo renyɛ saa nhyehyɛeɛ no gye sɛ, sɛ woreba a, wode me yere Mikal a ɔyɛ Saulo babaa no brɛ me.” 14Enti, Dawid soma ma wɔkɔbɔɔ Saulo babarima Is-Boset amaneɛ sɛ, “Ma me nsa nka me yere Mikal, ɛfiri sɛ, mede Filistifoɔ ɔha nkwa na ɛtɔɔ no.”\n15Enti, Is-Boset gyee Mikal firii ne kunu Paltiel a ɔyɛ Lais babarima no nsam. 16Na Paltiel de su dii ɔbaa no akyi kɔduruu Bahurim. Na Abner ka kyerɛɛ no sɛ, “Sane kɔ efie.” Na Paltiel sane kɔɔ efie.\n17Na Abner ne Israel ntuanofoɔ adidi nkɔmmɔ. Ɔka kyerɛɛ wɔn sɛ, “Mmerɛ kakra a atwam nie no, na mopɛ sɛ mosi Dawid ɔhene. 18Ɛberɛ no nie. Ɛfiri sɛ, Awurade aka sɛ, ‘Mayi Dawid sɛ ɔnnye me nkurɔfoɔ mfiri Filistifoɔ ne wɔn atamfoɔ nyinaa nsam.’ ”\n19Abner sane ne Benyamin abusua mu ntuanofoɔ kasaeɛ. Afei, ɔkɔɔ Hebron kɔbɔɔ Dawid amaneɛ sɛ, Israel nyinaa ne Benyamin taa wʼakyi. 20Ɛberɛ a Abner ne ne mmarima aduonu baa Hebron no, Dawid too wɔn ɛpono kɛseɛ. 21Na Abner ka kyerɛɛ Dawid sɛ, “Ma menkɔ na menkɔfrɛ Israel nnipa nyinaa na wɔmmra wʼafa. Wɔne wo bɛyɛ apam, na wɔasi wo ɔhene. Na ɛbɛma woadi biribiara a wʼakoma pɛ so.” Enti, Dawid maa Abner kɔɔ dwoodwoo.\nYoab Kum Abner\n22Abner kɔeɛ ara pɛ, Yoab ne Dawid akodɔm no bi firi ɔsa mu baeɛ a wɔkura asadeɛ bebree. 23Ɛberɛ a wɔka kyerɛɛ Yoab sɛ Abner baa hɔ nkyɛree koraa, na ɔbɛsraa ɔhene, ama ɔhene ama no kɔ asomdwoeɛ mu no, 24Yoab yɛɛ ntɛm kɔhunuu ɔhene bisaa no sɛ, “Ɛdeɛn na woayɛ yi? Abner kɔ a womaa no kɔeɛ yi, wokyerɛ sɛn? 25Wonim pefee sɛ, ɔbaa wo so sɛ ɔkwansrafoɔ, bɛhwehwɛɛ deɛ woreyɛ nyinaa mu anaa?”\n26Ɛhɔ ara, Yoab firi Dawid nkyɛn, na ɔsomaa abɔfoɔ sɛ wɔnti Abner. Wɔkɔtoo no Sira ɔtadeɛ ho, twee no de no baeɛ. Nanso, na Dawid nnim ho hwee. 27Afei, Abner sane kɔɔ Hebron no, Yoab frɛɛ no kɔɔ nkyɛn kɔsii ɛpono ano te sɛ deɛ ɔrekɔka kɔkoamsɛm akyerɛ no no. Na ɛhɔ no na ɛsiane sɛ ɔpɛ sɛ ɔtɔ ne nuabarima Asahel so wedeɛ no enti, Yoab wɔɔ Abner yafunu mu sekan ma ɔwuiɛ.\n28Akyire no a Dawid tee saa asɛm yi no, ɔkaa sɛ, “Me ne mʼahemman nnim saa asɛm a ɛfa Abner yi ho hwee wɔ Awurade anim. 29Ne mogya ngu Yoab ne nʼagya fie so! Yoab efie deɛ, awoɔ ntoatoasoɔ mu nyinaa, obi a watutu akuro anaa ɔyare kwata, deɛ ɔnam poma ho nanteɛ anaa deɛ ɔwu akofena ano ne deɛ ɔsrɛsrɛ aduane rempa hɔ da.”\n30Yoab ne ne nuabarima Abisai kumm Abner, ɛfiri sɛ, Abner kumm wɔn nuabarima Asahel wɔ akono wɔ Gibeon.\nDawid Su Abner\n31Na Dawid ka kyerɛɛ Yoab ne nnipa a wɔka ne ho no nyinaa sɛ, “Monsunsuane mo ntoma mu, na momfira ayitoma. Montwa Abner agyaadwoɔ.” Na ɔhene Dawid ankasa dii santen a wɔato no akyi, kɔɔ ɛda no so. 32Wɔsiee Abner wɔ Hebron, na ɔhene Dawid ne nnipa no nyinaa suu wɔ ne damena no ho.\n33Afei, ɔhene too saa kwadwom yi maa Abner:\n“Ɛsɛ sɛ Abner wu sɛdeɛ nkwaseafoɔ wuo anaa?\n34Wɔankyekyere wo nsa;\nwɔangu wo nan nkɔnsɔnkɔnsɔn.\nDabi, wɔdii wo awu;\namumuyɛfoɔ atirimpɔ so adeɛ.”\nNnipa no nyinaa suu Abner bio. 35Ɛda a wɔreyɛ ayie no, Dawid annidi da mu no nyinaa, maa afei, obiara srɛɛ no sɛ ɔnnidi. Nanso, na Dawid aka ntam sɛ, “Sɛ medidi ansa na owia akɔtɔ a, Onyankopɔn nku me.”\n36Yei sɔɔ nnipa no ani yie. Nokorɛm, biribiara a ɔhene no yɛeɛ no sɔɔ ɔmanfoɔ no ani. 37Yei maa obiara a ɔte Yuda ne Israel no hunuu sɛ, ɛnyɛ ɔhene Dawid na ɔkumm Abner.\n38Na ɔhene Dawid bisaa ɔmanfoɔ no sɛ, “Monhunu sɛ ɔkannifoɔ kɛseɛ ne onipa kɛseɛ atɔ fam ɛnnɛ wɔ Israel anaa? 39Na ɛwom sɛ me ne ɔhene a wɔasra no deɛ, nanso Seruia mmammarima Yoab ne Abisai deɛ, wɔyɛ den dodo ma me sɛ mɛtumi aka wɔn ahyɛ. Ɛno enti, Awurade ntua saa mmarima amumuyɛfoɔ yi so ka wɔ wɔn amumuyɛsɛm ho.”\nASCB : 2 Samuel 3


2 “Monka nkyerɛ mo nuabarimanom sɛ, ‘Me man!’+ na monka nkyerɛ mo nuabeanom sɛ, ‘O ɔbea a wɔahu no mmɔbɔ!’+ 2 Mo ne mo maame nni;+ mo ne no nni asɛm, efisɛ ɔnyɛ me yere+ na menyɛ ne kunu.+ Onyi n’aguamammɔ mfi n’anim na onyi n’awaresɛe mfi ne nufu ntam,+ 3 na mampa ne ho ntama+ amma wanyɛ sɛ da a wɔwoo no,+ na manyɛ no sɛ sare so,+ na wanyɛ sɛ asase kesee,+ na mamma osukɔm ankum no.+ 4 Na merenhu ne mma mmɔbɔ,+ efisɛ wɔyɛ aguamammɔ mu mma.+ 5 Wɔn maame abɔ aguaman.+ Na nea onyinsɛn wɔn no ayɛ aniwude,+ na ɔkae sɛ, ‘Mepɛ sɛ mikodi m’adɔfo akyi,+ wɔn a wɔma me aduan ne nsu ne kuntu ne ntama ne ngo ne nsã no.’+ 6 “Enti mede nsɔe begye ban asiw wo kwan, na mede abo bɛto ɔfasu+ na wanhu ne kwan.+ 7 Na obetiw n’adɔfo, nanso ɔrento wɔn;+ ɔbɛhwehwɛ wɔn, nanso ɔrenhu wɔn. Na ɔbɛka sɛ, ‘Mepɛ sɛ mesan kɔ me kunu+ dedaw no nkyɛn,+ efisɛ saa bere no na eye ma me sen nnɛ.’+ 8 Nanso wanhu+ sɛ me na memaa no awi+ ne nsã dɔkɔdɔkɔ ne ngo, na me na memaa ne dwetɛ ne ne sika kɔkɔɔ dɔɔso, nea wɔde som Baal no.+ 9 “‘Enti mɛsan abegye m’awi ne me nsã dɔkɔdɔkɔ afi ne nsam wɔ ne bere mu,+ na meyi me kuntu ne me ntama a ɔde kata n’adagyaw so no afi ne ho.+ 10 Na mɛma ne ho ada so wɔ n’adɔfo anim,+ na ɔbarima biara nni hɔ a obehwim no afi me nsam.+ 11 Na mɛma n’ahurusidi,+ afahyɛ,+ ɔsram foforo,+ homeda, ne ne nnapɔnna nyinaa to atwa. 12 Na mɛsɛe ne bobe+ ne ne borɔdɔma+ nnua a ɔkaa ho asɛm sɛ: “Ɛyɛ akyɛde a m’adɔfo de maa me” no, na mɛma adan kwae+ na wuram mmoa awe. 13 Na esiane sɛ ɔde ogya bɔɔ afɔre+ maa Baal ahoni,+ na ɔde kawa ne agude hyehyɛɛ ne ho+ dii n’adɔfo akyi,+ na ne werɛ fii me nti,+ mɛma wabu saa nna no ho akontaa,’+ Yehowa asɛm ni. 14 “‘Enti me ne no bɛkasa na mama wakɔ sare so;+ mɛkasa ma aka ne koma.+ 15 Efi saa bere no rekɔ no, mede ne bobe nturo bɛma no,+ na Akor bon+ no bɛdan anidaso pon. Ɛhɔ na obegye so sɛnea ɔyɛe ne mmabaaberem no,+ te sɛ bere a ofi Egypt asase so bae no.+ 16 Saa da no, wobɛfrɛ me “Me kunu,” na woremfrɛ me “Me wura”* bio,’+ Yehowa asɛm ni. 17 “‘Na meyi Baal ahoni din afi n’anom,+ na wɔremfa wɔn din nkae wɔn bio.+ 18 Na me ne wuram mmoa, ne wim nnomaa, ne mmoa a wɔwea fam bɛyɛ apam saa da no ama wɔn,+ na mebubu agyan ne nkrante mu na mayi akodi afi asase no so,+ na mɛma wɔatena hɔ dwoodwoo.+ 19 Mesi wo asiwa ma woayɛ me dea daa;+ mesi wo asiwa wɔ trenee ne atɛntrenee ne adɔe ne mmɔborɔhunu mu.+ 20 Mesi wo asiwa wɔ nokwaredi mu; na afei wubehu Yehowa.’+ 21 “Yehowa asɛm ni: ‘Saa da no, megye so; megye ɔsoro so na ɛno nso agye asase so,+ 22 na asase no nso begye awi+ ne nsã ne ngo so; na eyinom nso begye Yesreel* so.+ 23 Na medua no sɛ aba wɔ asase so,+ na nea wɔanhu no mmɔbɔ no, mehu no mmɔbɔ,+ na mɛka akyerɛ wɔn a wɔnyɛ me man no sɛ: “Woyɛ me man,”+ na wɔn nso aka sɛ: “Woyɛ me Nyankopɔn.”’”+\n^ Anaa, “Me baal.”\n^ Ɛkyerɛ “Onyankopɔn bedua aba.”


Numeri 29 | Intanɛt So Bible| Wiase Foforɔ Nkyerɛaseɛ\n29 “‘Na ɔsram a ɛto so ason no da a edi kan no, monyɛ nhyiam kronkron.+ Monnyɛ adwumaden biara.+ Ɛbɛyɛ torobɛntohyɛn da.+ 2 Mommɔ afɔre huamhuam mma Yehowa. Momfa nantwinini kumaa biako, odwennini biako, ne nguammaa anini ason a wɔn mu biara adi afe a wɔte apɔw+ mmɔ afɔre no. 3 Momfa esiam muhumuhu a wɔde ngo afɔtɔw mmɔ aduan afɔre. Monkyɛ mu du mfa abiɛsa nka nantwinini no ho, na momfa nkyem du mu abien nka odwennini no ho,+ 4 na momfa nkyem du mu biako nka nguammaa ason no mu biara ho.+ 5 Afei momfa ɔpapo kumaa biako mmra na wɔmfa mmɔ bɔne ho afɔre mpata mma mo.+ 6 Monyɛ eyi nka ɔhyew afɔre+ ne ɛho aduan afɔre+ a wɔbɔ no ɔsram biara, ne ɔhyew afɔre+ a wɔbɔ no daa ne ɛho aduan afɔre+ ne nsã afɔre+ no ho, sɛnea wɔyɛ daa no, na ɛnyɛ ogya afɔre huamhuam mma Yehowa.+ 7 “‘Ɔsram a ɛto so ason no da a ɛto so du no monyɛ nhyiam kronkron,+ na mo kra nni awerɛhow.+ Monnyɛ adwuma biara.+ 8 Afei momfa nantwinini kumaa biako, odwennini biako, ne nguammaa anini ason a wɔn mu biara adi afe+ mmɔ afɔre huamhuam mma Yehowa. Monhwɛ sɛ wɔte apɔw.+ 9 Momfa esiam muhumuhu a wɔde ngo afɔtɔw mmɔ aduan afɔre nka ho. Momfa nkyem du mu abiɛsa nka nantwinini no ho, na momfa nkyem du mu abien nka odwennini no ho,+ 10 na momfa nkyem du mu biako nka nguammaa ason no mu biara ho.+ 11 Afei momfa abirekyi ba biako mmɔ bɔne ho afɔre. Monyɛ eyi nka bɔne ho mpata afɔre+ ne ɔhyew afɔre a mobɔ no daa ne ɛho aduan afɔre ne nsã afɔre+ no ho. 12 “‘Ɔsram a ɛto so ason no da a ɛto so dunum+ no monyɛ nhyiam kronkron.+ Monnyɛ adwumaden biara,+ na monhyɛ fã nnanson mma Yehowa.+ 13 Momfa anantwinini nkumaa dumiɛnsa, adwennini abien, ne nguammaa anini dunan a wɔn mu biara adi afe mmɛbɔ ɔhyew afɔre,+ ogya afɔre huamhuam, mma Yehowa. Monhwɛ sɛ wɔte apɔw.+ 14 Momfa esiam muhumuhu a wɔde ngo afra mmɔ aduan afɔre nka ho. Nkyem du mu abiɛsa nka anantwinini dumiɛnsa no mu biara ho, na momfa nkyem du mu abien nka adwennini no mu biara ho,+ 15 na momfa nkyem du mu biako nka nguammaa dunan no mu biara ho.+ 16 Afei momfa abirekyi ba biako mmɔ bɔne ho afɔre nka ɔhyew afɔre a mobɔ daa ne ɛho aduan afɔre ne nsã afɔre no ho.+ 17 “‘Na da a ɛto so abien no momfa anantwinini nkumaa dumien, adwennini abien, ne nguammaa anini dunan a wɔn mu biara adi afe a wɔte apɔw+ mmɔ afɔre. 18 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho, sɛnea wɔyɛ daa+ no. 19 Afei momfa abirekyi ba mmɛbɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre no ho.+ 20 “‘Na da a ɛto so abiɛsa no, momfa anantwinini dubiako, adwennini abien, ne nguammaa dunan a wɔn mu biara adi afe a wɔte apɔw+ mmra. 21 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho sɛnea wɔn dodow te, na monyɛ no sɛnea wɔyɛ daa no. 22 Afei momfa abirekyi biako mmɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre no ho. 23 “‘Da a ɛto so anan no momfa anantwinini du, adwennini abien, ne nguammaa anini dunan a wɔn mu biara adi afe a wɔte apɔw+ mmra. 24 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho sɛnea wɔn dodow te, na monyɛ no sɛnea wɔyɛ daa no.+ 25 Momfa abirekyi ba biako mmɔ bɔne ho afɔre+ nka ɔhyew afɔre+ a wɔbɔ daa ne ɛho aduan afɔre ne nsã afɔre+ no ho. 26 “‘Da a ɛto so anum no momfa anantwinini akron, adwennini abien, ne nguammaa anini dunan a wɔn mu biara adi afe a wɔte apɔw+ mmra. 27 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho sɛnea wɔn dodow te, na monyɛ no sɛnea wɔyɛ daa no.+ 28 Afei momfa abirekyi biako mmɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre+ no ho. 29 “‘Da a ɛto so asia no momfa anantwinini awotwe, adwennini abien, ne nguammaa anini dunan a wɔn mu biara adi afe a wɔte apɔw+ mmra. 30 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho sɛnea wɔn dodow te, na monyɛ no sɛnea wɔyɛ daa no.+ 31 Afei momfa abirekyi biako mmɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre+ no ho. 32 “‘Da a ɛto so ason no momfa anantwinini ason, adwennini abien, ne nguammaa anini dunan a wɔn mu biara adi afe a wɔte apɔw+ mmra. 33 Na mommɔ aduan afɔre+ ne nsã afɔre+ nka anantwinini ne adwennini ne nguammaa no ho sɛnea wɔn dodow te, na monyɛ no sɛnea wɔyɛ daa no.+ 34 Afei momfa abirekyi biako mmɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre+ no ho. 35 “‘Da a ɛto so awotwe no monyɛ nhyiam titiriw.+ Monnyɛ adwumaden biara.+ 36 Momfa nantwinini biako, odwennini biako, ne nguammaa anini ason a wɔn mu biara adi afe a wɔte apɔw+ mmɛbɔ ɔhyew afɔre, ogya afɔre huamhuam, mma Yehowa. 37 Mommɔ aduan afɔre+ ne nsã afɔre+ nka nantwinini ne odwennini ne nguammaa no ho sɛnea wɔn dodow te, na monyɛ no sɛnea wɔyɛ daa no. + 38 Afei momfa abirekyi biako mmɔ bɔne ho afɔre+ nka ɔhyew afɔre a wɔbɔ daa ne ɛho aduan afɔre ne nsã afɔre+ no ho. 39 “‘Mommɔ afɔre yi nyinaa mma Yehowa wɔ mo afahyɛ ahorow+ ase nka afɔre a mobɔ daa yi ho: bɔhyɛ afɔre+ ne afɔre a mufi mo pɛ mu bɔ+ sɛ ɔhyew afɔre,+ ne mo aduan afɔre,+ ne mo nsã afɔre,+ ne mo asomdwoe afɔre.’”+ 40 Mose kaa nea Yehowa ka kyerɛɛ no no nyinaa kyerɛɛ Israelfo no.+


Ɔde Kɔmaa Romafo 11:1-36\nWampo Israel korakora (1-16)\nNgodua ho mfatoho no (17-32)\nOnyankopɔn nyansa mu dɔ (33-36)\n11 Afei merebisa sɛ, Onyankopɔn poo ne man anaa?+ Daabida! Efisɛ me nso meyɛ Israelni a mifi Abraham asefo* mu, na mifi Benyamin abusuakuw mu. 2 Onyankopɔn ampo ne man a odii kan yii wɔn no.*+ Nea kyerɛwnsɛm no ka fa Elia ho bere a ɔbɔɔ Israel sobo wɔ Onyankopɔn anim no, munnim anaa? 3 Ɛka sɛ: “Yehowa,* wɔakunkum w’adiyifo, na w’afɔremuka a ɛwowɔ hɔ nso, wɔadwiriw* agu. Seesei aka me nko ara, na wɔpɛ sɛ wogye me nkwa* fi me nsam.”+ 4 Nanso dɛn na Onyankopɔn ka kyerɛɛ no? Ɔka kyerɛɛ no sɛ: “Meda so ara wɔ nnipa 7,000 a wommuu nkotodwe nsom Baal.”+ 5 Bere a yɛwom yi nso, saa ara na ɛte. Nkaefo bi wɔ hɔ+ a wɔnam adom so ayi wɔn. 6 Sɛ ɛnam adom so+ a, ɛnde na ɛnnam nnwuma so bio.+ Anyɛ saa a, anka adom no renyɛ adom bio. 7 Ɛnde dɛn na yɛbɛka? Ɛne sɛ, nea Israel ani abere rehwehwɛ no, wannya. Wɔn a wɔayi wɔn no mmom na wonyae.+ Wɔn a aka no koma apirim,+ 8 sɛnea wɔakyerɛw sɛ: “Onyankopɔn ama wɔn honhom a ɛma wɔda hatee,*+ wama wɔn ani a enhu ade ne aso a ɛnte asɛm, de besi nnɛ da yi.”+ 9 Afei nso, Dawid kae sɛ: “Ma wɔn adidipon nsum wɔn afiri, ma ɛnyɛ atena nyi wɔn, ma ɛnto wɔn hintidua, na ma ɛnyɛ asotwe mma wɔn. 10 Ma wɔn ani so nyɛ tumm, na wɔanhu ade, na ma wonkuntun wɔn mu daa.”+ 11 Enti merebisa sɛ, Israel hintiw ma wɔhwee ase a wɔansɔre bio anaa? Daabida! Na mmom watiriw a wɔwatiriwii no ama amanaman mufo anya nkwagye sɛnea ɛbɛyɛ a ɛbɛyɛ Israel yaw.*+ 12 Sɛ watiriw a wɔwatiriwii no maa wiase no nyaa ne ho, na sɛ wɔn so a ɛtewee no maa amanaman no nyaa wɔn ho+ a, ɛnde sɛ wɔn dodow bɔ ano a, hwɛ sɛnea ahonyade no bɛdɔɔso! 13 Afei merekasa akyerɛ mo a moyɛ amanaman mufo no. Esiane sɛ meyɛ ɔsomafo ma amanaman no+ nti, mehyɛ me som anuonyam.+ 14 Meyɛ saa sɛnea ɛbɛyɛ a metumi afa kwan bi so ahuru wɔn a wɔyɛ me ara me nkurɔfo* no bo, na magye wɔn mu bi nkwa. 15 Sɛ tow a wɔtow wɔn kyenee+ no kaa wiase no ne Onyankopɔn boom a, ɛnde sɛ wogye wɔn tom a, dɛn na ɛbɛkyerɛ? Ɛbɛma wɔn a wɔawuwu no anya nkwa. 16 Bio nso, sɛ esiam a wɔafɔtɔw no fã a wɔfae sɛ aba a edi kan no yɛ kronkron a, ɛnde na nea aka no nyinaa nso yɛ kronkron; na sɛ dua no ntini yɛ kronkron a, ɛnde na saa na ne nkorabata no nso te. 17 Nanso sɛ wɔabubu dua no nkorabata no bi, ɛnna wɔde wo a woyɛ wuram ngodua ahyɛ anan ama woabenya nneɛma pa a ɛwɔ ngodua ntini mu no bi a, 18 hwɛ na woammu nkorabata no animtiaa.* Sɛ wubu wɔn animtiaa* a,+ kae sɛ ɛnyɛ wo na wukura ntini no, na mmom ntini no na ekura wo. 19 Afei wobɛka sɛ: “Wobubuu nkorabata sɛnea ɛbɛyɛ a wɔde me bɛba abetua ho.”+ 20 Ɛyɛ ampa! Gyidi a wɔannya nti na wobubuu wɔn fii so,+ na wo de, gyidi nti na wugyina hɔ.+ Mma wo ho so, na mmom suro. 21 Na sɛ dua no ankasa nkorabata mpo, Onyankopɔn ankora so a, ɛnde wo nso, ɔrenkora wo so. 22 Ɛno nti, susuw Onyankopɔn ayamye+ ne n’asotwe ho. Wɔn a wɔhwee ase no, ɔtwee wɔn aso,+ nanso wo de, sɛ wokɔ so ara tena Onyankopɔn ayamye mu a, n’ayamye wɔ hɔ ma wo. Anyɛ saa a, wo nso, wobetwa wo afi so. 23 Wɔn nso, sɛ wonya gyidi a, wɔde wɔn bɛba abetua ho,+ efisɛ Onyankopɔn betumi asan de wɔn abetua ho. 24 Nea enti a ɛte saa ne sɛ, wo mpo, wotwaa wo fii wuram ngodua ho de wo tuaa turom ngodua ho, ɛwom sɛ ɛnyɛ saa na wɔtaa yɛ no. Sɛ saa a, ɛnde wɔn a wɔyɛ turom ngodua no nkorabata de, ɛrenyɛ den koraa sɛ wɔbɛsan de wɔn abetua wɔn ankasa ngodua ho! 25 Anuanom, mepɛ sɛ muhu ahintasɛm kronkron+ yi, sɛnea ɛbɛyɛ a morenyɛ anyansafo wɔ mo ankasa ani so. Ɛne sɛ: Israel fã bi koma apirim de kosi sɛ amanaman mufo no dodow bɛso, 26 na saa kwan yi so na Israel+ nyinaa benya nkwa. Sɛnea wɔakyerɛw sɛ: “Ogyefo no befi Sion aba,+ na wayi amumɔyɛsɛm afi Yakob ho. 27 Na eyi ne apam a me ne wɔn bɛyɛ,+ bere a miyi wɔn bɔne fi hɔ no.”+ 28 Ampa, asɛmpa no ho de, mo nti wɔyɛ atamfo; nanso yi a Onyankopɔn ayi wɔn no ho de, wɔn agyanom nti wɔyɛ adɔfo.+ 29 Efisɛ Onyankopɔn akyɛde ne frɛ a ɔfrɛ no, ɛnyɛ nneɛma a onu ne ho wɔ ho. 30 Na sɛnea bere bi na moyɛ Onyankopɔn so asoɔden,+ nanso wɔn asoɔden nti+ afei de wɔahu mo mmɔbɔ+ no, 31 saa ara na seesei eyinom ayɛ asoɔden ama wɔahu mo mmɔbɔ, sɛnea ɛbɛyɛ a wɔn nso, afei wobehu wɔn mmɔbɔ. 32 Na Onyankopɔn ama wɔn nyinaa ayɛ nkoa ama asoɔden*+ sɛnea ɛbɛyɛ a obehu wɔn nyinaa mmɔbɔ.+ 33 O hwɛ sɛnea Onyankopɔn ahonyade ne ne nyansa ne ne nimdeɛ mu dɔ! Yɛrentumi mpɛɛpɛɛ n’atemmu mu nwie da, na yɛrentumi nhwehwɛ n’akwan mu nwie da! 34 Na “hena na onim Yehowa* adwene, anaasɛ hena na ɔyɛ ne fotufo?”+ 35 Anaa “hena na wadi kan ama no biribi a enti ɛsɛ sɛ otua n’ade ma no?”+ 36 Efisɛ ade nyinaa fi ne mu, ɛnam no so, na ɛyɛ ne dea. Ɔno na anuonyam nka no daa daa. Amen.\n^ Anaa “odii kan huu wɔn siei no.”\n^ Nt., “wɔatutu.”\n^ Anaa “Onyankopɔn ama wɔn nnahɔɔ honhom.”\n^ Anaa “ɛbɛma Israel atwe ninkunu.”\n^ Nt., “me honam.”\n^ Anaa “woanhoahoa wo ho wɔ nkorabata no so.”\n^ Anaa “wohoahoa wo ho wɔ wɔn so.”\n^ Anaa “Onyankopɔn de wɔn ahyɛ asoɔden ase.”


Numeri 9 | Intanɛt so Bible | Wiase Foforɔ Nkyerɛaseɛ\n9 Bere a Israelfo fii Egypt no akyi afe a ɛto so abien, ɔsram a edi kan+ no, Yehowa ka kyerɛɛ Mose wɔ Sinai sare so sɛ: 2 “Sɛ bere sõ+ a, Israelfo nsiesie twam+ afɔre no. 3 Ɔsram yi da a ɛto so dunan anwummere+ na munsiesie. Monyɛ no sɛnea ɛho mmara ne ɛho nhyehyɛe te.”+ 4 Na Mose ka kyerɛɛ Israelfo no sɛ wonsiesie twam afɔre no. 5 Enti ɔsram a edi kan no da a ɛto so dunan anwummere no, wosiesiee twam afɔre no wɔ Sinai sare so. Nea Yehowa hyɛɛ Mose no pɛpɛɛpɛ na Israelfo no yɛe.+ 6 Nanso na nnipa bi de efunu* agu wɔn ho fĩ,+ enti wɔantumi ansiesie twam afɔre no saa da no. Na da no ara wɔbaa Mose ne Aaron nkyɛn.+ 7 Afei wobisaa wɔn sɛ: “Efunu* agu yɛn ho fĩ de, nanso sɛ bere sõ sɛ Israelfo de ayɛyɛde brɛ Yehowa a, dɛn nti na yenni hokwan sɛ yɛyɛ saa?”+ 8 Ɛnna Mose ka kyerɛɛ wɔn sɛ: “Montwɛn na mintie nea Yehowa bɛka wɔ asɛm no ho.”+ 9 Na Yehowa ka kyerɛɛ Mose sɛ: 10 “Ka kyerɛ Israelfo sɛ, ‘Sɛ ɛba sɛ efunu* ma mo mu bi anaa mo nkyirimma bi ho gu fĩ+ anaa sɛ otu kwan a, ɛsɛ sɛ ɔno nso siesie twam afɔrebɔde no ma Yehowa. 11 Ɔsram a ɛto so abien+ no da a ɛto so dunan anwummere na wonsiesie. Wɔmfa paanoo a mmɔkaw nnim ne ɛfan nwenenwene nka ho nni.+ 12 Ɛnsɛ sɛ wogyaw bi ma ade kye so,+ na wommmu dompe biara mu.+ Wɔnyɛ no sɛnea twam no ho mmara nyinaa te.+ 13 Na sɛ obi ho tew na ontuu kwan nanso obu n’ani gu twam afɔre no so a, wontwa saa ɔkra no mfi ne man mu.+ Saa onipa no bɛsoa ne bɔne,+ efisɛ wamfa Yehowa afɔrebɔde ammrɛ no ne bere mu. 14 “‘Sɛ ɔhɔho bi te mo mu a, ɔno nso nsiesie twam afɔre no mma Yehowa.+ Ɔnyɛ no sɛnea twam no ho mmara ne ɛho nhyehyɛe te.+ Mmara koro no ara na ɛwɔ hɔ ma ɔhɔho ne kuromanni nyinaa.’”+ 15 Da a wosii ntamadan+ no, omununkum bɛkataa Adanse ntamadan+ kronkron no so. Na anwummere no biribi a ɛte sɛ ogya+ bɛkataa ntamadan no so ma ade kyee. 16 Saa na ɛkɔɔ so daa: Sɛ edu anɔpa a na omununkum abɛkata so, na sɛ edu anadwo a na biribi te sɛ ogya abɛkata so.+ 17 Sɛ omununkum no fi ntamadan no so pɛ, na Israelfo no atu,+ na faako a omununkum no begyina no, ɛhɔ na Israelfo no bɛsoɛ.+ 18 Sɛ Yehowa ka sɛ Israelfo no ntu a, na wɔatu, na sɛ wodu baabi na Yehowa ka sɛ wɔntena hɔ a, na wɔatena.+ Nna dodow a omununkum no bedi wɔ ntamadan no so no, saa bere no na wɔde bɛtena hɔ. 19 Sɛ Israelfo no du baabi na omununkum no kyɛ wɔ ntamadan no so mpo a, wɔyɛ osetie ma Yehowa na wontu mfi hɔ.+ 20 Ɛtɔ da bi a na omununkum no di nna kakraa bi wɔ ntamadan no so. Ne nyinaa mu no, sɛ Yehowa ka sɛ+ wɔntena a, na wɔatena, na Yehowa ka sɛ wontu a, na wɔatu. 21 Ɛtɔ da bi a, omununkum no kata so fi anwummere kosi anɔpa, na sɛ edu anɔpa na omununkum+ no fi so a, na wɔatu. Sɛ anɔpa na ebefi so oo, sɛ anadwo oo, wotu saa bere no.+ 22 Enti sɛ omununkum no di nnanu anaa ɔsram anaa nea ɛboro saa wɔ ntamadan no so a, Israelfo no tena hɔ a wontu, na sɛ efi so a, wotu fi hɔ.+ 23 Sɛ Yehowa ka sɛ wɔnsoɛ baabi a, na wɔasoɛ, na Yehowa ka sɛ wontu a, na wɔatu. Wɔyɛɛ osetie+ maa Yehowa, na wɔyɛɛ nea Yehowa nam Mose so hyɛe nyinaa.+\n^ Hwɛ 9:6 ase hɔ asɛm.


KENKAN WƆ Afrikaans Albanian Amharic Arabic Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Ga Georgian German Greek Hiligaynon Hungarian Igbo Iloko Indonesian Isoko Italian Japanese Kikongo Kikuyu Kirghiz Korean Latvian Lithuanian Luo Macedonian Malagasy Maya Myanmar Ndebele Ngabere Norwegian Oromo Ossetian Pangasinan Polish Portuguese Quechua (Bolivia) Romanian Russian Samoan Sepedi Sesotho (Lesotho) Silozi Sinhala Slovak Slovenian Spanish Sranantongo Swahili Swedish Tagalog Tatar Thai Totonac Tshiluba Tsonga Tswana Turkish Twi Tzotzil Ukrainian Vietnamese\nYEBETUMI aka sɛ mmuae no yɛ yiw. Yehowa hyɛ wɔn a ɔdom wɔn no bɔ sɛ: “Mede wɔn mfomso befiri wɔn, na wɔn bɔne nso, merenkae bio.” (Yeremia 31:34) Yehowa ma yɛn awerɛhyem sɛ, sɛ ɔde abɔnefo a wɔanu wɔn ho bɔne firi wɔn a, ɔnkae wɔn bɔne no bio. Ɛno kyerɛ sɛ amansan kɛse yi Bɔfo no de bɔne kyɛ a, na afi ne tirim koraa anaa? Asɛm a ɛwɔ Hesekiel nhoma mu no ma yehu sɛ, sɛ Onyankopɔn de bɔne firi a ɔnkae bio.—Kenkan Hesekiel 18:19-22.\nYehowa de odiyifo Hesekiel yɛɛ kasamafo kaa atemmusɛm tiaa Yudafo atuatewfo ne wɔn kurow Yerusalem. Ná ɔman no nyinaa agyae Yehowa som, na na wɔde awudisɛm ahyɛ asase no so ma. Yehowa hyɛɛ nkɔm sɛ Babilonfo na ɛbɛsɛe Yerusalem. Nanso Yehowa rebu Yerusalemfo atɛn no mpo, ɔmaa wɔn anidaso. Ɔde obiara pɛ maa no sɛ nea obiara bɛyɛ no, ɛso akatua na obenya.—Nkyekyɛm 19, 20.\nNa sɛ ɔdebɔneyɛfo sakra bɛyɛ adepa nso ɛ? Yehowa kae sɛ: “Sɛ ɔbɔnefo dan fi ne bɔne a wayɛ nyinaa ho bedi m’ahyɛde nyinaa so, na odi asɛntrenee yɛ nea ɛteɛ a, nkwa na obenya; ɔrenwu.” (Nkyekyɛm 21) Sɛ ɔbɔnefo bi gyae bɔne yɛ na ofi komam nu ne ho a, Yehowa wɔ ‘ɔpɛ sɛ ɔde bɔne befiri’ no.—Dwom 86:5.\nBɔne a wayɛ no nso ɛ? Yehowa kyerɛkyerɛɛ mu sɛ: “Bɔne a wayɛ biara nni hɔ a wɔbɛkae.” (Nkyekyɛm 22) Hyɛ no nsow sɛ, ɔkae sɛ ɔbɔnefo no bɔne “biara nni hɔ a wɔbɛkae.” Adɛn nti na ɛsɛ sɛ yɛhyɛ saa asɛm no nsow?\nWohwɛ Bible mu a, wubehu sɛ Hebri asɛmfua a wɔkyerɛɛ ase ‘kae’ no, ɛnyɛ nea ɛkyerɛ ara ne sɛ obi rekae biribi a atwam. Nhoma bi ka saa asɛmfua no ho asɛm sɛ: “Mpɛn pii no, nea ɛkyerɛ ne sɛ obi [bɛkae biribi] atu ho anammɔn; ɛtɔ da bi nso a wɔde bata adeyɛ nsɛm bi ho.” Enti sɛ Bible ka sɛ “kae” biribi a, ebetumi akyerɛ sɛ “tu biribi ho anammɔn.” Ne saa nti, sɛ Yehowa ka kyerɛ ɔbɔnefo a wanu ne ho sɛ “bɔne a wayɛ biara nni hɔ a wɔbɛkae” a, na ɔreka akyerɛ no sɛ ɔrensan mfa mmɔ no kwaadu anaa ɔrentwe n’aso wɔ ho bio. *\nSɛnea Hesekiel 18:21, 22 ka Onyankopɔn fafiri ho asɛm ma ɛka yɛn koma no ma yehu sɛ edi mu. Sɛ Yehowa de yɛn bɔne firi yɛn a, ɔrensan mfa nnan yɛn ka bio. Mmom no, sɛ obi nu ne ho a, Yehowa tow bɔne no nyinaa gu ɔno Yehowa no akyi. (Yesaia 38:17) Ɛyɛ te sɛ nea wapopa saa bɔne no koraa.—Asomafo Nnwuma 3:19.\nEsiane sɛ bɔne wɔ yɛn ho nti, yehia Onyankopɔn mmɔborɔhunu. Ɛyɛ dɛn ara a yɛbɛyɛ bɔne mpɛn pii. (Romafo 3:23) Nanso Yehowa pɛ sɛ yehu sɛ, sɛ yenu yɛn ho ampa a, ɔde yɛn bɔne befiri yɛn. Sɛ ɔde yɛn bɔne firi yɛn nso a, ɔnkae bio; kae a ɔnkae no ne sɛ, ɔremfa yɛn bɔne no nnan yɛn ka bio anaa ɔrentwe yɛn aso wɔ ho bio. Eyi nyɛ awerɛkyekyesɛm anaa? Sɛ wohwɛ Onyankopɔn mmɔborɔhunu a, ɛnka wo mma wommɛn no anaa?\nJuly Bible akenkan:\n◼ Hesekiel 6-20\n^ nky. 5 Saa ara nso na sɛ Bible ka sɛ “wɔbɛkae obi bɔne” a, ebetumi akyerɛ sɛ “wɔbɛyɛ biribi atia ɔbɔnefo no.”—Yeremia 14:10.\nShare Share Onyankopɔn De Bɔne Firi a, Ɔma Ne Werɛ Fi Anaa?\nw12 7/1 kr. 18


Забур 52 CARS - Nnwom 52 ASCB\nDawid “maskil” dwom. Ɔtoeɛ ɛberɛ a Edomni Doeg bɛka kyerɛɛ Saulo sɛ, “Dawid akɔ Ahimelek fie” no.\n1Ɔkɛseɛ, adɛn enti na wohoahoa wo ho wɔ wo bɔne ho?\nAdɛn enti na wohoahoa wo ho da mu nyinaa,\nwo a woyɛ animguasedeɛ wɔ Onyankopɔn ani so?\n2Wo tɛkrɛma bɔ ɔsɛeɛ ho pɔ;\nɛte sɛ yiwan a ano yɛ tahwetahwe.\nWo a wotwa nkontompo nko ara.\n3Wʼani gye bɔne ho sene papa,\nwopɛ atorɔ sene sɛ wobɛka nokorɛ.\nAo wo tɛkrɛma daadaafoɔ!\n5Ampa ara, Onyankopɔn de ɔsɛeɛ a ɛnni awieeɛ bɛbrɛ wo;\nɔbɛtwe wo afiri wo ntomadan mu na watete wo mu;\nƆbɛtɔre wʼase wɔ ateasefoɔ asase so.\n6Ateneneefoɔ bɛhunu yei na wɔasuro;\nwɔbɛsere no na wɔaka sɛ,\n7“Hwɛ, onipa no nie\ndeɛ wamfa Onyankopɔn anyɛ nʼabandenden\nna mmom ɔde ne ho too nʼahonya dodoɔ so\nna ɔnyaa ahoɔden de sɛee afoforɔ no!”\n8Nanso, mete sɛ ngo dua a\nɛrenyini wɔ Onyankopɔn fie:\n9Mɛyi wo ayɛ daa wɔ deɛ woayɛ nti;\nwo din so na mʼani bɛda, ɛfiri sɛ ɛyɛ.\nMɛyi wo ayɛ wɔ wʼahotefoɔ anim.\nASCB : Nnwom 52


אגרת יעקב 4 HHH – Yakobo 4 AKCB | Biblica\nאגרת יעקב 4 HHH – Yakobo 4 AKCB\n1Ɔko ne akasakasa a asi mo mu yi fi he? Efi mo ara mo akɔnnɔ a ɛne mo nipadua di asi no. 2Morepɛ nneɛma bi nanso morentumi nnya, ɛno nti moayɛ mo adwene sɛ mubedi awu. Mo ani abere denneennen rehwehwɛ nneɛma bi, nanso mo nsa nka, enti akasakasa ne ɔko nam so ba. Mo nsa renka nea morehwehwɛ no efisɛ mummisa Onyankopɔn. 3Na sɛ mubisa koraa nso a, mo nsa renka, efisɛ mowɔ adwemmɔne, sɛ ɛbɛyɛ a mode nea munya no begye mo ani.\n4Nnipa a munni gyidi! Munnim sɛ, sɛ mofa wiase adamfo a,4.4 Wɔn a wonni honhom mu nokware, wɔn a wɔdɔ wiase kyɛn Onyankopɔn no (2 Mose 34.15) na wobehu. na moyɛ Onyankopɔn atamfo? Obiara a ɔpɛ sɛ ɔyɛ wiase adamfo no bɛyɛ Onyankopɔn tamfo. 5Mususuw sɛ Kyerɛwsɛm a ɛka se, “Ninkutwe ahyɛ honhom a Onyankopɔn de ahyɛ yɛn mu no ma” no wɔkaa no kwa ana? 6Nanso adom a Onyankopɔn dom yɛn no dɔɔso yiye. Na Kyerɛwsɛm no ka se,\n“Onyankopɔn siw ahantanfo kwan,\n7Enti momfa mo ho nhyɛ Onyankopɔn ase. Munsiw ɔbonsam kwan, na obeguan afi mo ho. 8Mommɛn Onyankopɔn, na ɔno nso bɛbɛn mo. Monhohoro mo nsa ho, mo nnebɔneyɛfo! Montew mo koma mu, mo a mo adwene yɛ ntanta! 9Munni awerɛhow, munsu, na muntwa agyaadwo; momma mo serew nnan osu, na mo anigye nnan awerɛhow. 10Mommrɛ mo ho ase mma Awurade, na ɔbɛma mo so.\nAtemmu Ho Kɔkɔbɔ\n11Me nuanom, munnnidi mo ho nseku. Obiara a ɔkasa tia ne nua anaa obu no atɛn no, kasa tia mmara no. Na sɛ wubu mmara no atɛn a, na ɛkyerɛ sɛ afei de, wunni mmara no so. 12Onyankopɔn nko na ɔma mmara na obu atɛn. Ɔno nko na ogye nkwa na ɔsɛe. Wone hena a wubu wo yɔnko atɛn?\nAhohoahoa Ho Kɔkɔbɔ\n13Mo a moka se, “Nnɛ anaa ɔkyena yebetu kwan akɔ kurow bi so akodi afe akɔyɛ adwuma, apɛ sika” no, muntie me. 14Munnim nea ɛbɛto mo ɔkyena. Mote sɛ omununkum a ɛba bere tiaa bi na ɛyera. 15Asɛm a ɛsɛ sɛ moka ne se, “Sɛ Awurade pɛ a, yɛbɛyɛ eyi anaa eyi.” 16Nanso mprempren mohoahoa mo ho de mo nsa si mo bo. Saa ahohoahoa no nyinaa yɛ bɔne. 17Enti nea onim papa yɛ na ɔnyɛ no, ɛyɛ bɔne ma no.\nAKCB : Yakobo 4


“Dɛn na Yehowa Hwehwɛ Fi Wo Hɔ?” | Bɛn Onyankopɔn\nWƆN a wɔpɛ sɛ wɔsom Yehowa ma ɛsɔ n’ani no, dɛn na ɔhwehwɛ fi wɔn hɔ? Ɔpɛ sɛ yɛyɛ yɛn biribiara frenkyemm a yenni mfomso biara ma enti nnipa a yɛnyɛ pɛ rentumi nsom no yiye anaa? Anaasɛ nea yɛn ahoɔden betumi nkutoo na ɔhwehwɛ fi yɛn hɔ? Sɛ yebetumi de anigye asom Onyankopɔn a, yehia saa nsɛmmisa yi ho mmuae. Momma yɛnhwɛ sɛnea odiyifo Mika bɔɔ nea Onyankopɔn hwehwɛ fi yɛn hɔ no mua.—Kenkan Mika 6:8.\n“Waka nea eye akyerɛ wo.” Ɛho nhia sɛ yɛbɔ yɛn tirim ka nea Onyankopɔn pɛ sɛ yɛyɛ. Waka nea ɔpɛ sɛ yɛyɛ no pefee wɔ Bible mu. Nea Onyankopɔn hwehwɛ fi yɛn hɔ no yɛ ade a “eye.” Ɛrentumi nyɛ adebɔne. “Onyankopɔn ne dɔ,” enti ɔpɛ yɛn yiye. (1 Yohane 4:8; 5:3) Sɛ yedi n’ahyɛde so a, ɛnyɛ ɔno nko na n’ani gye na mmom yɛn nso ɛboa yɛn.—Deuteronomium 10:12, 13.\n“Dɛn na Yehowa hwehwɛ fi wo hɔ?” Ɛyɛ mfomso sɛ Onyankopɔn bɛhwehwɛ biribi afi yɛn hɔ anaa? Dabida! Ɔno ne nkwa nsuti, na ɔno ara nso na ɔkora nkwa so, enti ɔno na ɛsɛ sɛ yetie no. (Dwom 36:9) Ɛnde, dɛn na ɔhwehwɛ fi yɛn hɔ? Mika de nsɛm abiɛsa bi bɔ nea Onyankopɔn hwehwɛ fi yɛn hɔ no mua. Abien a edi kan no de, ɛtɔ kɔ sɛnea yɛnyɛ afoforo so, na nea ɛto so abiɛsa no yɛ yɛne Onyankopɔn ntam asɛm.\n‘Di asɛntrenee.’ Nhoma bi kyerɛkyerɛ mu sɛ Hebri asɛmfua a wɔkyerɛɛ ase “asɛntrenee” no kyerɛ sɛ “yɛne nnipa nyinaa bɛtena yiye a nsisi biara nnim.” Onyankopɔn pɛ sɛ yɛne afoforo tena yiye sɛnea ɔno ne mmara kyerɛ. Sɛ yɛanyɛ animhwɛ, na mmom yɛyɛ adepa di obiara nokware a, na ɛkyerɛ sɛ yedi asɛntrenee. (Leviticus 19:15; Yesaia 1:17; Hebrifo 13:18) Sɛ yɛne afoforo di no asɛntrenee so a, ɛbɛma wɔn nso ne yɛn adi no asɛntrenee so.—Mateo 7:12.\n‘Dɔ ayamye.’ Onyankopɔn nka sɛ yɛnyɛ ayamyefo kɛkɛ na mmom ose yɛnnɔ ayamye. Hebri asɛmfua a wɔkyerɛɛ ase “ayamye” (che′sedh) no, wotumi san kyerɛ ase “adɔe.” Bible ho ɔbenfo bi ka sɛ: “Yɛrentumi nkyerɛ [che′sedh] ase ɔdɔ, mmɔborɔhunu anaa ayamye; ɛnyɛ saa su yi mu biara, na mmom ɛyɛ abiɛsa no nyinaa a wɔaka abom.” Sɛ yɛdɔ ayamye a, obi nka nkyerɛ yɛn ansa na yɛayɛ afoforo yiye; yɛde anigye boa nnipa a wohia mmoa. Yɛyɛ nneɛma boa afoforo saa a, ɛma yɛn ani gye.—Asomafo Nnwuma 20:35.\n‘Brɛ wo ho ase ne wo Nyankopɔn nnantew.’ Bible mu no, sɛ wɔka “nantew” a, ɛkyerɛ sɛ “obi bɛfa ɔkwan pɔtee bi so ayɛ n’ade.” Sɛ yɛde abrabɔ ho akwankyerɛ a Onyankopɔn de ama wɔ Bible mu no yɛ adwuma a, na ɛkyerɛ sɛ yɛne no renantew. Ɛsɛ sɛ ‘yɛbrɛ yɛn ho ase’ na yɛatumi afa saa kwan no so. Yɛbɛyɛ dɛn ayɛ saa? Sɛ yɛbrɛ yɛn ho ase ma Onyankopɔn a, ɛma yehu yɛnsɛ hwee wɔ n’anim na yehu sɛ yɛnyɛ pɛ. Enti sɛ wɔka sɛ ‘brɛ wo ho ase ne obi nnantew’ a, ɛkyerɛ sɛ ɛsɛ sɛ wunya adwene a ɛfata wɔ nea ɔhwehwɛ fi wo hɔ ne nea wubetumi ayɛ ho.\nƐyɛ anigye paa sɛ Yehowa nhwehwɛ nea ɛboro yɛn ahoɔden so da. Sɛ yɛyɛ nea yebetumi biara de som no a, n’ani gye. (Kolosefo 3:23) Onim sɛ yɛnyɛ pɛ. (Dwom 103:14) Sɛ yɛn nso yɛbrɛ yɛn ho ase na yehu sɛ yɛnyɛ pɛ a, ɛma yɛn ani gye sɛ yɛne no renantew. Adɛn nti na wunsua sɛnea wubetumi afi ase ne Onyankopɔn anantew? Sɛ woyɛ saa a, obehyira wo pii.—Mmebusɛm 10:22.\nNovember Bible akenkan:


Hebreo 13 APSD-CEB – Hebrifo 13 AKCB | Biblica\nHebreo 13 APSD-CEB – Hebrifo 13 AKCB\nMmara Ne Nkradi\n1Monnodɔ mo ho mo ho sɛ anuanom wɔ Kristo mu. 2Monkae na munnye ahɔho wɔ mo afi mu. Ebinom yɛɛ saa nam so gyee abɔfo a na wonnim. 3Monkae wɔn a wɔda afiase na momfa no sɛ mo ne wɔn na ɛda hɔ. Monkae wɔn a wɔrehu amane na momfa no sɛ mo ne wɔn na wɔrehu saa amane no.\n4Mo nyinaa nni aware ni, na okununom ne ɔyerenom nni wɔn ho wɔn ho nokware, efisɛ Onyankopɔn bebu nguamanfo ne aguamammɔ atɛn. 5Munyi sikanibere mfi mo abrabɔ mu, na momma mo ani nsɔ nea mo nsa ka. Efisɛ Onyankopɔn aka se,\nna merempo wo da.”\n6Momma yensi yɛn bo nka se,\n“Awurade ne me boafo, enti merensuro.\nDɛn na onipa betumi ayɛ me?”\n7Monkae mo mpanyimfo a wodii mo anim a wɔkaa Onyankopɔn asɛm kyerɛɛ mo no. Monkae ɔkwan a wɔfaa so tenaa ase na munsua wɔn gyidi no. 8Yesu Kristo te saa ara nnɛra, nnɛ ne daa nyinaa.\n9Mommma nkyerɛkyerɛ foforo biara nntwe mo mmfi ɔkwan pa so. Eye sɛ Onyankopɔn adom nti, yɛn kra benyin ahoɔden so a emfi aduan ho mmara a yedi so no. Wɔn a wodi mmara a ɛte saa so no nnya mmoa biara. 10Nanso yɛwɔ afɔremuka bi a Asɔfo a wɔsom wɔ Ahyiae Ntamadan mu no mpo nni ho kwan sɛ wodidi so.\n11Yudafo Sɔfopanyin de mmoa mogya ba Kronkron mu Kronkron hɔ de bɛbɔ bɔne afɔre nanso wɔhyew mmoa no funu wɔ beae no akyi baabi. 12Eyi nti, Yesu nso wuu wɔ kurow no pon akyi, sɛnea ɛbɛyɛ a ne mogya bɛma nnipa ayɛ akronkron. 13Enti momma yɛnkɔ ne nkyɛn wɔ beae no akyi nkogye animguase no bi. 14Efisɛ yenni atenae a ɛwɔ hɔ daa wɔ asase yi so. Yɛrehwehwɛ kurow a ɛrebɛba no akyi kwan.\n15Momma yɛmfa Yesu so mfa yɛn anofafa nkamfo Onyankopɔn din daa sɛ yɛn afɔrebɔde. 16Mommma mo werɛ mmfi sɛ mobɛyɛ mo ho mo ho papa aboaboa mo ho mo ho, efisɛ ɛno ne afɔrebɔ a ɛsɔ Onyankopɔn ani.\n17Muntie mo mpanyimfo na munni wɔn asɛm so. Esiane sɛ ɛsɛ sɛ wobu wɔn adwuma ho akontaa nti, wɔhwɛ mo kra so a wɔnhome koraa. Sɛ mutie wɔn a, wɔde anigye bɛyɛ wɔn adwuma. Sɛ anyɛ saa a wɔde awerɛhow bɛyɛ adwuma no na ɛremmoa mo.\n18Monkɔ so mmɔ mpae mma yɛn. Yenim pefee sɛ yɛwɔ adwene a emu da hɔ, efisɛ yɛpɛ sɛ bere biara yɛyɛ ade a eye. 19Na mebɔ mpae kɔ so srɛ mo sɛ, mommɔ mpae na Onyankopɔn mfa me mmrɛ mo nnansa yi ara.\n20Onyankopɔn anyan yɛn Awurade Yesu a ɔyɛ oguanhwɛfo panyin no afi awufo mu ama yɛn, na ɛnam ne wu no so nti wɔasɔw daa apam no ano ama yɛn. 21Asomdwoe Nyankopɔn mma mo nea ehia mo nyinaa na monam so ayɛ nʼapɛde, na ɔnam Yesu Kristo so ayɛ yɛn mu adwuma sɛnea ɛsɔ ani. Anuonyam nka Kristo daa nyinaa. Amen.\n22Anuanom, mesrɛ mo sɛ monyɛ aso ntie nkuranhyɛ nsɛm yi, efisɛ saa krataa a makyerɛw mo yi nyɛ tenten biara.\n23Mepɛ sɛ mebɔ mo amanneɛ sɛ wɔayi yɛn nua Timoteo afi afiase. Sɛ ɔba ntɛm a, me ne no bɛba mo nkyɛn.\n24Yekyia mpanyimfo no ne Onyankopɔn nkurɔfo no nyinaa.\nAnuanom a wɔwɔ Italia no kyia mo.\n25Adom nka mo nyinaa.\nAKCB : Hebrifo 13


Ezra 3 NIV - Ɛsra 3 ASCB\nWɔsane Si Afɔrebukyia No\n1Bosome a ɛtɔ so nson ahyɛaseɛ a Israelfoɔ abɔ atenaseɛ wɔ wɔn nkuro mu no, nnipa no nyinaa hyiaa sɛ nnipa korɔ wɔ Yerusalem. 2Na Yosadak babarima Yesua ne nʼafɛfoɔ asɔfoɔ ne Sealtiel babarima Serubabel ne nʼabusuafoɔ hyɛɛ aseɛ siesiee Israel Onyankopɔn afɔrebukyia no, sɛdeɛ wɔbɛtumi abɔ ɔhyeɛ afɔdeɛ wɔ so, sɛdeɛ wɔahyɛ wɔ Mose a ɔyɛ Onyankopɔn onipa no mmara mu no. 3Ɛwom sɛ na nkurɔfoɔ no suro amannifoɔ a wɔtete hɔ no deɛ, nanso wɔsane sii afɔrebukyia no wɔ ne dada mu hɔ. Ɛhɔ ara na wɔhyɛɛ aseɛ bɔɔ ɔhyeɛ afɔdeɛ maa Awurade. Wɔyɛɛ saa anɔpa ne anwummerɛ biara. 4Wɔdii Asese Afahyɛ no sɛdeɛ wɔakyerɛ wɔ Mose mmara nwoma no mu no, na wɔbɔɔ ɔhyeɛ afɔdeɛ, sɛdeɛ afahyɛ da biara deɛ teɛ no. 5Afei, wɔbɔɔ daa ɔhyeɛ afɔdeɛ no ne afɔdeɛ a ɛsɛ sɛ wɔbɔ ma Ɔbosome Foforɔ Afahyɛ no ne mfeɛ ahodoɔ afahyɛ de maa Awurade. Na nnipa no bɔɔ ɔpɛ pa mu afɔdeɛ nso de maa Awurade. 6Aka dadu nnanum na Dwanekɔbea Afahyɛ no aduru so no, asɔfoɔ no hyɛɛ aseɛ bɔɔ ɔhyeɛ afɔdeɛ maa Awurade. Wɔhyɛɛ yei nso ase ansa na wɔreto Awurade asɔredan no fapem.\n7Na wɔbɔɔ adansifoɔ ne nnua adwumfoɔ paa na wɔtɔɔ ntweneduro nnua firi Tirofoɔ ne Sidonfoɔ nkyɛn, na wɔde nnuane, nsã ne ngo tuaa wɔn ka. Wɔde nnua no firi Lebanon mmepɔ so guu Ɛpo Kɛseɛ ani baa Yopa, a na ɔhene Kores ama ho ɛkwan.\n8Wɔhyɛɛ Onyankopɔn asɔredan no sie ase wɔ bosome a ɛtɔ so mmienu mu wɔ afeɛ a ɛtɔ so mmienu firi ɛberɛ a wɔkɔduruu Yerusalem no. Wɔn a wɔfiri asutwa mu baeɛ no nyinaa yɛɛ ho adwumayɛfoɔ a Sealtiel babarima Serubabel, Yosadak babarima Yesua ne ne mfɛfoɔ asɔfoɔ ne Lewifoɔ nyinaa nso ka ho. Lewifoɔ a na wɔadi mfeɛ aduonu ne wɔn a wɔboro saa no na wɔde Awurade asɔredan no nsiesie hyɛɛ wɔn nsa. 9Yesua ne ne mmammarima ne nʼabusuafoɔ ne Kadmiel ne ne mmammarima ne Hodawia asefoɔ nyinaa na wɔde Onyankopɔn asɔredan ho adwumayɛfoɔ hyɛɛ wɔn nsa sɛ, wɔnhwɛ wɔn so. Henadad abusuafoɔ Lewifoɔ na wɔboaa wɔn saa dwumadie yi mu.\n10Ɛberɛ a adansifoɔ no wiee Awurade asɔredan no fapem no, asɔfoɔ no hyɛɛ wɔn asɔfotadeɛ, kɔtenaa wɔn tenaberɛ, hyɛnee wɔn totorobɛnto. Na Asaf asefoɔ Lewifoɔ no bɔɔ wɔn kyankyan de kamfoo Awurade sɛdeɛ na ɔhene Dawid ahyɛ no pɛpɛɛpɛ. 11Wɔde nkamfoɔ ne aseda too saa dwom yi maa Awurade sɛ:\nNa nʼadɔeɛ wɔ hɔ daa ma Israel afebɔɔ!”\nNa ɔmanfoɔ no nyinaa teaam ahoɔden so, de kamfoo Awurade, ɛfiri sɛ, Awurade asɔredan fapem no, wɔato. 12Asɔfoɔ mpanimfoɔ no bebree ne Lewifoɔ ne ntuanofoɔ no kaee asɔredan a ɛdi ɛkan no, wɔsuiɛ ɛberɛ a wɔhunuu asɔredan foforɔ no fapem a wɔato no. Na afoforɔ nso teateaam anigyeɛ so. 13Anigyeɛ nteateamu ne osu a ɛne no adi afra no, ano yɛɛ den, na nnipa tee no akyirikyiri.\nASCB : Ɛsra 3


Numeri 5 | Intanɛt So Bible| Wiase Foforɔ Nkyerɛaseɛ\n5 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ sɛ obi a ɔyare kwata+ anaa ne ho nsu sen+ anaa efunu* agu ne ho fĩ+ wɔ wɔn mu a, wonyi no mfi nsraban no mu. 3 Ɔbarima oo, ɔbea oo, munyi no mfi mo mu. Munyi no nkɔ nsraban no akyi+ na wɔangu wɔn a mete wɔn mu+ no tenabea hɔ fĩ.”+ 4 Israelfo no yɛɛ saa, na woyii wɔn kɔɔ nsraban no akyi. Sɛnea Yehowa ka kyerɛɛ Mose no, saa ara na Israelfo no yɛe. 5 Yehowa ka kyerɛɛ Mose bio sɛ: 6 “Ka kyerɛ Israelfo sɛ, ‘Sɛ ɔbarima anaa ɔbea bi anni Yehowa nokware na ɔkɔyɛ bɔne a nnipa taa yɛ no bi a, asodi da saa ɔkra no so.+ 7 Ɔnka ne bɔne+ na ontua nea wayɛ no ho ka; afei ɔmfa sika no nkyem anum mu biako nka ho+ mpata nea ɔyɛɛ no bɔne no. 8 Na sɛ obusuani biara nni hɔ a obetua asodi ho mpata sika no ama no a, ɛnde ɔmfa sika no mmrɛ Yehowa na ɔsɔfo no mfa; nanso ɔde odwennini a wɔde bɔ asodi afɔre no bɛpata ama ɔbɔnefo no.+ 9 “‘Na akronkronne+ biara a Israelfo beyi sɛ ntoboa+ ama ɔsɔfo no bɛyɛ ne dea.+ 10 Obiara akronkronne bɛyɛ ne dea; nea obiara de bɛma ɔsɔfo no bɛyɛ ne dea.’” 11 Na Yehowa ka kyerɛɛ Mose sɛ: 12 “Ka kyerɛ Israelfo sɛ, ‘Ebia ɔbarima bi yere befi n’akyi+ 13 ma ɔbarima foforo ne no ada na ɔde ne ho nsu ama no,+ nanso ne kunu anhu na wante ho hwee.+ Wagu ne ho fĩ de, nanso ɔdansefo biara nni hɔ a ɔbɛka ho asɛm, na obiara nkyeree no. 14 Sɛ ɛba sɛ ninkuntwe honhom+ bɛhyɛ ɔbarima no mu na ne tirim nteɛ no wɔ ne yere ho na ɔbea no agu ne ho fĩ ampa oo, sɛ ninkuntwe honhom bɛhyɛ ɔbarima no mu na ne tirim nteɛ no wɔ ne yere ho na ɔbea no nguu ne ho fĩ oo, 15 ɔbarima no mfa ne yere no mmrɛ ɔsɔfo+ no na ɔmfa atokosiam efa susude nkyem du mu biako nka ho sɛ ɔbea no ayɛyɛde. Ɛnsɛ sɛ ohwie ngo gu so na ɔmmfa ɛhyɛ nnka ho,+ efisɛ ɛyɛ ninkuntwe ho aduan afɔre, nkae aduan afɔre a wɔde kae bɔne. 16 “Afei ɔsɔfo no mfa ɔbea no mmegyina Yehowa anim.+ 17 Na ɔsɔfo no mfa nsu kronkron ngu kuku mu, na ɔnsaw ntamadan mu hɔ mfutuma no bi ngu nsu no mu. 18 Ɔsɔfo no mfa ɔbea no mmegyina Yehowa anim na ɔnsan ne ti nhwi. Na ɔmfa nkae aduan afɔre a ɛyɛ ninkuntwe ho aduan afɔre+ no nhyɛ ɔbea no nsam, na ɔsɔfo no mfa nsu nwenenwene a ɛde nnome ba+ no nkura. 19 “‘Afei ɔsɔfo no mma ɔbea no nka ntam, na ɔnka nkyerɛ no sɛ: “Sɛ ɔbarima biara ne wo nnae, na wumfii wo kunu akyi+ nkɔyɛɛ afide biara a, ɛnde nsu nwenenwene a ɛde nnome ba yi renyɛ wo hwee. 20 Nanso sɛ woafi wo kunu akyi+ akogu wo ho fĩ na ɔbarima foforo de ne ho nsu ama wo+ wɔ wo kunu akyi a,—” 21 Afei ɔsɔfo no mma ɔbea no nka ntam,+ na ɔnka nkyerɛ no sɛ: “Yehowa mma w’ase+ ntwintwam na w’afuru nhon, na Yehowa mma wonyɛ nnome ne ntanka ho nhwɛsode wɔ wo man mu. 22 Na nsu a ɛde nnome ba yi bɛkɔ wo nsono mu na ɛbɛma w’afuru ahon na w’ase atwintwam.” Afei ɔbea no nka sɛ: “Amen! Amen!” 23 “‘Ɔsɔfo no nkyerɛw nnome yi ngu nhoma so+ na ɔnhohoro+ ngu nsu nwenenwene no mu. 24 Ɔmfa nsu nwenenwene a ɛde nnome ba+ no mma ɔbea no nnom na nsu a ɛde nnome ba no nyɛ nwenenwene wɔ ne mu. 25 Afei ɔsɔfo no nnye ninkuntwe ho aduan afɔre+ no mfi ɔbea no nsam na onhim aduan afɔre no wɔ Yehowa anim, na ɔmfa mmra afɔremuka no ho. 26 Ɔsɔfo no mfa ne nsa nsaw aduan afɔrebɔde no bi mfa nyɛ nkae ade+ na ɔnhyew wɔ afɔremuka no so, na ɛno akyi no ɔmma ɔbea no nnom nsu no. 27 Sɛ ɔma ɔbea no nom nsu no na sɛ ampa wafi ne kunu akyi akɔyɛ biribi de agu ne ho fĩ+ a, nsu a ɛde nnome ba no bɛyɛ nwene wɔ ne mu, n’afuru bɛhon na n’ase atwintwam, na ɔbɛyɛ nnome ho nhwɛsode wɔ ne man mu.+ 28 Nanso sɛ ɛba sɛ ɔbea no nguu ne ho fĩ na ne ho tew a, ɛnde asodi biara nna ne so+ na ne kunu mma onnyinsɛn. 29 “‘Eyi ne ninkuntwe+ ho mmara a ɛwɔ hɔ. Sɛ ɔbea bi fi ne kunu akyi+ na ogu ne ho fĩ, 30 anaasɛ ninkuntwe honhom bɛhyɛ ɔbarima bi so na ne tirim nteɛ no wɔ ne yere ho a, ɔmma ɔbea no mmegyina Yehowa anim na ɔsɔfo no nyɛ no sɛnea mmara yi kyerɛ. 31 Ɔbarima no de, ɔnyɛɛ bɔne biara, ɔyere no mmom na ɔbɛsoa ne bɔne.’”


Nhyehyɛe Pa Sow Aba Pa Ma Mapuchefo wɔ Chile | Adesua Nsɛm\nƆwɛn-Aban—Nea Adesua Nsɛm Wom | January 2013\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\nNhyehyɛe Pa Sow Aba Pa\nMaría Isabel yɛ ɔdawurubɔfo kumaa a ɔde nsi ne ahokeka yɛ ne som adwuma. Ɔte San Bernardo wɔ Chile wɔ South America. Ɔne n’abusuafo yɛ Mapuchefo, na wɔde anigye reboa ma wɔatew asafo wɔ Mapuche kasa mu. Kasa yi ara na wɔsan frɛ no Mapudungun.\nBere a ɛrebedu so ma wɔakae Kristo wu no, wɔde amanneɛbɔ mae sɛ wɔbɛyɛ dwumadi no wɔ Mapudungun kasa mu. Wɔkae mpo sɛ wɔatintim nkrataa 2,000 wɔ saa kasa no mu a wɔde bɛto nsa afrɛ nkurɔfo aba Nkaedi no ase. María Isabel tee saa no, ɛkaa ne koma ma osusuw asɛm no ho yiye. Dɛn na obetumi ayɛ aboa? Ɔkaee sɛ mmofra bi tumi dii wɔn sukuufo ne akyerɛkyerɛfo adanse. Ɔne n’awofo susuw ho, na wɔkae sɛ María Isabel mpɛ kwan a ɔbɛfa so akyekyɛ nsato nkrataa no wɔ sukuu mu. Dɛn na ɛbaa n’adwenem sɛ ɔbɛyɛ?\nNea edi kan no, María Isabel srɛɛ sukuu mpanyimfo no sɛ wɔmma no kwan na ɔmfa nsato krataa no biako mfam sukuu no abɔnten pon kɛse no ho. Wɔmaa no kwan sɛ ɔmfa bi mmɔ hɔ na mpo wɔkamfoo no sɛ watumi anya adwene a ɛte saa. Da bi anɔpa bi mpo de, sukuu panyin no ankasa kaa krataa no ho asɛm kyerɛɛ sukuufo no nyinaa wɔ akasam afiri so!\nAfei María Isabel srɛe sɛ anka wɔmma no kwan na ɔnkɔ sukuu dan biara mu ne sukuufo no nkɔkasa. Akyerɛkyerɛfo no maa no kwan. Ɔdan biara a ɔbɛkɔ mu no, obisa sɛ Mapuchefo bi wɔ hɔ anaa. Ɔkae sɛ: “Na misusuw sɛ gyama Mapuchefo 10 anaa 15 bi na wɔwɔ sukuu hɔ nyinaa, nanso sɛɛ wɔboro saa koraa. Miwiei no, na makyekyɛ nsato nkrataa no 150!”\n‘NA OSUSUW SƐ ƆPANYIN BI NA ƆREBEHYIA NO’\nMaame bi huu krataa no wɔ sukuu pon no ho, na ɔkae sɛ ɔpɛ obi abisa no dwumadi no ho nsɛm. Wo de, hwɛ sɛnea maame yi ho bedwiriw no bere a wɔfrɛɛ abeawa a wadi mfe du begyinaa n’anim no! María Isabel kae sɛ: “Na ɔbea no susuw sɛ ɔpanyin bi na ɔrebehyia no.” María Isabel maa maame no nsato krataa no bi na ɔkyerɛkyerɛɛ mu kyerɛɛ no. Afei ɔkae sɛ maame no mfa n’address mma no na ɔne n’awofo bɛba abɛsra no aka Onyankopɔn Ahenni ho nsɛm pii akyerɛ no. Adawurubɔfo 20 na wɔde Mapudungun kasa reka asɛm no wɔ asasesin a wɔka saa kasa no wom mu. Enti hwɛ sɛnea wɔn ani begye bere a maame no ne Mapuchefo foforo 26 bɛkaa wɔn ho wɔ Nkaedi no ase! Seesei saa kuw no abɛyɛ asafo.\nEnti woyɛ ɔpanyin oo, woyɛ abofra oo, wubetumi asuasua abeawa yi na woatumi afa kwan bi so ato nsa afrɛ wo sukuufo anaa w’adwumamfo aba Nkaedi anaa baguam kasa anaa ɔmantam nhyiam ase. Wubetumi ayɛ nhwehwɛmu wɔ yɛn nhoma ahorow mu na woahu ɔkwan a wobɛfa so ayɛ saa. Bio nso bɔ Yehowa mpae na ɔmfa ne honhom kronkron no mmoa wo na wunnya akokoduru mfa nka ne ho asɛm. (Luka 11:13) Sɛ woyɛ saa a, wubehu sɛ nhyehyɛe pa a ɛte saa bɛsow aba pa ma wo ho adwiriw wo na ahyɛ wo nkuran.\nWotuu Wɔn Ho Mae Koraa—Wɔ Norway\nMa Wo Bo Nyɛ Duru—Yehowa Ka Wo Ho!\nYi W’adwene Fi Nea Atwam So—Hwɛ W’anim Som\nAsafo mu Mpanyimfo—‘Mfɛfo Adwumayɛfo a Wɔboa Ma Yɛn Ani Gye’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 2013\nƆWƐN-ABAN—NEA ADESUA NSƐM WOM January 2013


Fa osuro a ɛfata kɔ Onyankopɔn anim (1-7)\nWɔn a wodi tumi no, ebinom a wɔkorɔn sen wɔn rehwɛ wɔn (8, 9)\nAhonyade yɛ ahuhude (10-20)\nWɔn a wɔn ani bere sika no, sika mmee wɔn (10)\nOdwumayɛni nna yɛ no dɛ (12)\n5 Bere biara a wobɛkɔ nokware Nyankopɔn no fi no, hwɛ w’anammɔn yiye.+ Eye sɛ wobɛkɔ hɔ na woakɔyɛ aso atie+ sen sɛ wobɛbɔ afɔre sɛnea nkwaseafo yɛ no,+ efisɛ wɔn de, wonnim sɛ nea wɔreyɛ no yɛ bɔne. 2 Mma w’ano mmpere wo, na wo koma nso, mma ɛmmpere ne ho nnka asɛm bi wɔ nokware Nyankopɔn no anim.+ Efisɛ nokware Nyankopɔn no wɔ soro, na wo de, asaase so na wowɔ. Ɛno nti na ɛsɛ sɛ wo nsɛm yɛ kakraa bi no.+ 3 Nneɛma pii a nnipa dwen ho na ɛde adaeso ba,+ na nsɛm bebrebe na ɛma wɔte ɔkwasea nsɛnkeka.+ 4 Sɛ wohyɛ Onyankopɔn bɔ a, ntwentwɛn wo nan ase sɛ wubedi so,+ efisɛ n’ani nnye nkwaseafo ho.+ Ɛbɔ a woahyɛ no, di so.+ 5 Eye sɛ worenhyɛ bɔ sen sɛ wobɛhyɛ bɔ na wunni so.+ 6 Mma w’ano nnnyigye wo* nnkɔ bɔne mu,+ na nka wɔ ɔbɔfo* no anim sɛ ɛyɛ mfomso.+ Adɛn nti na ɛsɛ sɛ woka biribi ma ɛno nti nokware Nyankopɔn no bo fuw na ɔsɛe wo nsa ano adwuma?+ 7 Na sɛnea nneɛma pii a nnipa dwen ho de adaeso ba no,+ saa ara na kasa dodow nso de ahuhude ba. Enti suro nokware Nyankopɔn no.+ 8 Sɛ wuhu sɛ obi hyɛ ohiani so, na ɔkyea atemmu, na ɔdan trenee ani wɔ wo mantam mu a, mma ɛnnyɛ wo nwonwa.+ Efisɛ saa ɔpanyin no, obi a ɔkorɔn sen no rehwɛ no, na ebinom nso wɔ hɔ a wɔkorɔn sen wɔn. 9 Bio nso, wɔkyɛ asaase no so aba ma wɔn nyinaa; ɔhene mpo, odidi asaase no so bi.+ 10 Nea n’ani bere dwetɛ no, dwetɛ remmee no da, na nea n’ani bere ahonyade nso, sika remmee no da.+ Eyi nso yɛ ahuhude.+ 11 Sɛ nneɛma pa dɔɔso a, wɔn a wodi nso dɔɔso.+ Na mfaso bɛn na ɛwɔ so ma ne wura? N’ani kɛkɛ na ɔde hwɛ.+ 12 Sɛ akoa didi kakraa bi oo, sɛ odidi pii oo, ne nna yɛ no dɛ. Na ɔdefo de, nneɛma pii a ɔwɔ no mma ontumi nna. 13 Awerɛhosɛm kɛse* bi wɔ hɔ a mahu wɔ wiase. Ɛne sɛ: Obi boaboa ahonyade ano sie ma ɛdan ɔhaw ma no. 14 Ɔde n’ahonyade no hyɛ adwuma mu, na ne dwetiri no hyew ma saa ahonyade no fi ne nsa. Enti bere a ɔbɛwo ba no, na onni hwee wɔ ne nsam.+ 15 Sɛnea onipa de adagyaw fi ne maame yam bae no, saa ara na ɔbɛsan akɔ.+ Na ɔrentumi mfa adwuma a ɔbrɛ yɛe no mu biribiara nkura nkɔ.+ 16 Eyi nso yɛ awerɛhosɛm kɛse:* Sɛnea onipa bae no, saa ara na ɔbɛsan akɔ; na mfaso bɛn na ɛwɔ hɔ ma nea ɔbrɛ ne ho yɛ adwuma gu mframa mu no?+ 17 Afei nso, da biara odidi wɔ sum mu, na ne haw, ne ne yare ne n’abufuw dɔɔso pii.+ 18 Biribi wɔ hɔ a mahu sɛ eye na ɛfata. Ɛno ne sɛ onipa bedidi na wanom na wanya anigye afi adwumaden a ɔbrɛ ne ho yɛ+ wɔ wiase no mu, adwumaden a ɔyɛ wɔ ne nkwa nna kakra a nokware Nyankopɔn no de ama no no nyinaa mu, efisɛ ɛno ne n’akatua.*+ 19 Bio nso, sɛ nokware Nyankopɔn no ma onipa nya sika ne ahonyade,+ na ɔma otumi de gye n’ani a, ɛsɛ sɛ oso n’akatua* no mu na ɔma n’ani gye n’adwumaden mu. Onyankopɔn akyɛde ne no.+ 20 N’adwene renkɔ ne nkwa nna a ɛretwam no so pii, efisɛ nokware Nyankopɔn no ma n’adwene kɔ anigye a wanya wɔ ne komam no so.+\n^ Nt., “wo honam.”\n^ Anaa “nea wɔasoma no.”\n^ Anaa “ne kyɛfa.”


Korintofo II 2 NA-TWI - Enti meyɛɛ m’adwene sɛ meremma mo - Bible Gateway\nKorintofo II 1Korintofo II 3\nKorintofo II 2 Nkwa Asem (NA-TWI)\n2 Enti meyɛɛ m’adwene sɛ meremma mo nkyɛn bio mmɛhyɛ mo awerɛhow. 2 Sɛ mebɛhyɛ mo awerɛhow a, hena na ɔbɛkyekye me werɛ? Mo ara a mahyɛ mo awerɛhow no anaa? 3 Saa nti na mekyerɛw saa krataa no brɛɛ mo. Na mempɛ sɛ meba mo nnipa koro no ara a mubegye m’ani no nkyɛn bɛhyɛ mo awerɛhow. Minim yiye sɛ, sɛ me ho tɔ me a, mo nso mo ho bɛtɔ mo.


Dɛn na Yesua Fi Ɔdebɔneyɛfo Bi Hɔ? | Momfa Nkyerɛkyerɛ Mo Mma\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Lithuanian Luo Malagasy Mongolian Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nƆdebɔneyɛfo a yɛreka ne ho asɛm no ne ɔbarima a Yesu ne no rekasa wɔ mfonini no mu no. Ɔdebɔneyɛfo no anu ne ho. Nea ɔreka akyerɛ Yesu ne sɛ: “Sɛ woba w’ahenni mu a, kae me.” Enti sɛ wohwɛ mfonini no a, wubehu sɛ Yesu rekasa akyerɛ no. Wunim asɛm a Yesu reka akyerɛ no?— * Yesu rehyɛ no bɔ sɛ: “Nokwarem mise wo nnɛ sɛ, wobɛka me ho wɔ Paradise.”\nWohwɛ a, saa Paradise no bɛyɛ sɛn?— Bere a Onyankopɔn bɔɔ nnipa baanu a wodi kan, Adam ne Hawa no, ma yɛnhwɛ Paradise a ɔde maa wɔn no na ama yɛanya asɛm yi ho mmuae. Saa Paradise no, na ɛwɔ he? Ná ɛwɔ soro anaa asase so?—\nSɛ woka sɛ na ɛwɔ asase so a, woatwa. Enti sɛ yɛka sɛ ɔbɔnefo no bɛtena “Paradise” a, nea ɛsɛ sɛ ɛba yɛn adwenem ne sɛ asase a yɛte so yi bɛdan paradise, enti asase yi ara so na ɔbɛtena. Wohwɛ a, sɛn na saa Paradise no bɛyɛ?— Ma yɛnhwɛ.\nBible ka sɛ bere a Yehowa Nyankopɔn bɔɔ Adam ne Hawa no, ɔde wɔn tenaa paradise wɔ asase yi ara so. Ɔfrɛɛ no ‘Eden turo.’ Wunim sɛnea na ‘Eden turom’ hɔ yɛ fɛ fa?— Yebetumi aka sɛ sɛnea na ɛhɔ yɛ fɛ na ɛhɔ yɛ anika no de, baabiara rento hɔ!\nW’adwene yɛ wo sɛn? Ɔdebɔneyɛfo a ɔsakraa n’adwene no, asase yi so na Yesu ne no bɛtena anaa?— Dabi, Yesu bɛtena soro adi Paradise asase no so hene. Enti Yesu ka sɛ ɔbɛka ɔdebɔneyɛfo no ho a, ɛkyerɛ sɛ obenyan no afi awufo mu na wahwɛ sɛ obenya nea ohia wɔ asase so Paradise hɔ. Adɛn nti na Yesu bɛma ɔdebɔneyɛfo a ɔte saa akɔ Paradise?— Ma yɛnhwɛ.\nƐyɛ nokware sɛ ɔdebɔneyɛfo no dii bɔne paa. Nanso ɛnyɛ ɔno nko ara; nnipa mpempem pii atena asase so pɛn a wɔadi bɔne saa. Nea enti a wɔn mu dodow no ara dii bɔne saa ne sɛ, wɔannya obiara ankyerɛ wɔn Yehowa akwan ne n’apɛde.\nEnti nnipa a wɔte saa ne ɔdebɔneyɛfo a Yesu ne no kasae wɔ dua no so no, wobenyan wɔn nyinaa aba Paradise wɔ asase yi ara so. Wɔbɛkyerɛkyerɛ wɔn Onyankopɔn apɛde. Saa bere no, wobenya kwan akyerɛ sɛ wɔdɔ Yehowa.\nWunim nea wobetumi ayɛ de akyerɛ sɛ wɔdɔ Yehowa?— Ɛno ne sɛ wɔbɛyɛ nea Onyankopɔn pɛ. Sɛ Paradise ba a, hwɛ sɛnea ɛbɛyɛ anigye sɛ yɛne nnipa a wɔdɔ Yehowa na wɔdɔ wɔn yɔnko bɛtena daa!


1 Beresosɛm 21 AKCB - Matteus 21 LB\n1Ɔbonsam sɔre tiaa Israel, maa Dawid kan Israelfo. 2Dawid hyɛɛ Yoab ne nʼasahene sɛ, “Monkan nnipa a wɔwɔ asase yi so nyinaa efi Beer-Seba a ɛwɔ anafo fam kosi Dan a ɛwɔ atifi fam, na momfa wɔn dodow mmrɛ me, na ɛmma minhu wɔn ano.”\n3Na Yoab kae se, “Awurade mmɔ ne nkurɔfo no dodow ho mpɛn ɔha ɔha! Na me wura, adɛn nti na wopɛ sɛ woyɛ saa? Wɔn nyinaa nyɛ wʼasomfo ana? Adɛn nti na ɛsɛ sɛ woyɛ ma Israel yɛ bɔne?”\n4Nanso ɔhene no kae se, nea ɛte biara ɛsɛ sɛ Yoab kan nnipa no. Enti Yoab kyinkyinii Israel nyinaa kan nnipa no. Na ɔsan baa Yerusalem 5bɛkaa nnipa no dodow kyerɛɛ Dawid. Na wɔn dodow yɛ mmarima ɔpepem baako ne mpem ɔha a wɔaso ɔsakɔ wɔ Israel ne mpem ahannan aduɔson wɔ Yuda.\n6Nanso Yoab amfa Lewi ne Benyamin mmusuakuw anka nnipakan no ho, efisɛ na nea ɔhene ahyɛ no sɛ ɔnyɛ no yɛ no ahometew.\nDawid Bɔne Ho Atemmu\n7Onyankopɔn ampɛ nnipakan no koraa, enti ɔtwee Israel aso wɔ ho. 8Na Dawid ka kyerɛɛ Onyankopɔn se, “Mayɛ bɔne kɛse. Anka ɛnsɛ sɛ mekan nnipa no. Mesrɛ wo, fa me nkwaseade a mayɛ no kyɛ me.”\n9Na Awurade kasa kyerɛɛ Gad a ɔyɛ Dawid ɔdehufo no se, 10“Kɔ na kɔka kyerɛ Dawid se, ‘Sɛnea Awurade se ni: Merema wo nsɛm ahorow abiɛsa. Paw emu baako na menyɛ ntia wo.’ ”\n11Enti Gad baa Dawid nkyɛn bɛkae se, “Sɛnea Awurade se ni: ‘Paw emu nea wopɛ: 12mfe abiɛsa a ɔkɔm kɛse bɛba anaa asram abiɛsa a wʼatamfo bekunkum mo anaa nnansa a ɔyaredɔm a ano yɛ den yiye a, Awurade bɔfo nam so de ɔsɛe bɛba Israel asase so.’ Afei dwene eyi ho, na ma minhu mmuae ko a memfa nkɔma Awurade.”\n13Dawid buaa Gad se, “Mewɔ ahohiahia mu. Ma mentɔ Awurade nsam, efisɛ nʼahummɔbɔ no so. Mma me nkɔtɔ nnipa nsam.”\n14Na Awurade maa ɔyaredɔm baa Israel so, maa nnipa mpem aduɔson wuwui. 15Afei, Onyankopɔn somaa ɔsoro ɔbɔfo sɛ ɔnkɔsɛe Yerusalem. Na bɔfo no reyɛ no, Awurade nyaa ahummɔbɔ ka kyerɛɛ owu ɔbɔfo no se, “Gyae! Ɛno ara dɔɔso!” Saa bere no na ɔbɔfo no gyina Yebusini Arauna awiporowbea hɔ.\n16Dawid pagyaw nʼani huu sɛ Awurade bɔfo no gyina ɔsoro ne asase ntam a, watwe nʼafoa de akyerɛ Yerusalem so. Enti Dawid ne Israel mpanyimfo furaa atweaatam de kyerɛɛ wɔn ahoyeraw, na wɔhwehwee fam de wɔn anim butubutuw hɔ.\n17Na Dawid ka kyerɛɛ Onyankopɔn se, “Me na mede nnipakan no ho asɛm bae! Me ne obi a mayɛ bɔne na mafom. Saa nkurɔfo yi de, ɛso bi nna wɔn so. Dɛn na wɔayɛ? Awurade me Nyankopɔn, ma wʼabufuw mmra me ne me fifo so, na nsɛe wo nkurɔfo.”\n18Na Awurade bɔfo no ka kyerɛɛ Gad se ɔnka nkyerɛ Dawid mma onsi afɔremuka mma Awurade wɔ Yebusini Arauna awiporowbea hɔ. 19Na Dawid yɛɛ nea Awurade nam Gad so ka kyerɛɛ no no. 20Arauna a saa bere no na nʼani abere reporow nʼatoko so no dan ne ho huu ɔbɔfo no wɔ hɔ. Ne mmabarima baanan a na wɔka ne ho wɔ hɔ no guan kohintawee. 21Bere a Arauna huu sɛ ɔhene Dawid reba awiporowbea hɔ no, ofi hɔ kɔkotow nʼanim.\n22Na Dawid ka kyerɛɛ Arauna se, “Tɔn awiporowbea yi ma me sɛnea ne bo te. Na mesi afɔremuka ama Awurade wɔ hɔ sɛnea obesiw ɔyaredɔm no ano.”\n23Arauna ka kyerɛɛ Dawid se, “Fa, me wura, na fa yɛ nea wopɛ. Anantwi a wode bɛbɔ afɔre ni. Wubetumi de awiporowbea nnua yi ayɛ nnyina de asɔ gya wɔ afɔremuka no so. Fa atoko no nso bɔ atoko afɔre. Mede ne nyinaa bɛma wo.”\n24Na ɔhene no buaa Arauna se, “Dabi! Mepɛ sɛ mitua nea ɛfata ma wo. Merentumi nnye wʼagyapade mfa mma Awurade. Meremmɔ ɔhyew afɔre a memmɔɔ ho ka.”\n25Enti Dawid tuaa sikakɔkɔɔ kilogram ason maa Arauna, de tɔɔ awiporowbea no. 26Dawid sii afɔremuka wɔ hɔ maa Awurade, bɔɔ ɔhyew afɔre ne asomdwoe afɔre wɔ so. Na Dawid bɔɔ mpae no, Awurade tiee no, nam so de ogya fi soro bɛhyew afɔrebɔde a ɛwɔ afɔremuka no so no.\n27Afei, Awurade kasa kyerɛɛ ɔbɔfo no ma ɔsan de nʼafoa no hyɛɛ ne boha mu. 28Bere a Dawid huu sɛ Awurade atie ne mpaebɔ no, ɔbɔɔ afɔre pii wɔ Yebusini Arauna awiporowbea hɔ. 29Saa bere no na Awurade Ahyiae Ntamadan ne afɔremuka a Mose sii wɔ sare so hɔ no sisi Gibeon sorɔnsorɔmmea hɔ. 30Nanso Dawid antumi ankɔ hɔ ankobisa Onyankopɔn ase, efisɛ afoa a Awurade bɔfo no twee no bɔɔ no hu.\nAKCB : 1 Beresosɛm 21


Luka Asɛmpa 8:1-56\nMmea bi a na wɔka Yesu ho (1-3)\nOgufo ho mfatoho no (4-8)\nNea enti a Yesu yɛɛ mfatoho (9, 10)\nOgufo ho mfatoho no nkyerɛkyerɛmu (11-15)\nƐnsɛ sɛ wɔkata kanea so (16-18)\nYesu maame ne ne nua mmarima (19-21)\nYesu maa mframa yɛɛ dinn (22-25)\nYesu maa ahonhommɔne kɔhyɛɛ mprako mu (26-39)\nYairo babea; ɔbea bi de ne nsa kaa Yesu atade nguguso (40-56)\n8 Eyi akyi bere tiaa bi no, otutuu akwan kɔɔ nkurow mu ne nkuraa ase kɔkaa asɛm no, na ɔkaa Onyankopɔn Ahenni ho asɛmpa.+ Ná Dumien no ka ne ho, 2 ɛne mmea bi a na wasa wɔn yare, ne wɔn a na watu ahonhommɔne afi wɔn so. Saa mmea yi ne: Maria a wɔfrɛ no Magdalene, nea ahonhommɔne ason fii ne mu puei no, 3 ɛne Yoana,+ Herode fi so panyin Kusa yere no, ne Susana ne mmea foforo pii a na wɔde wɔn ahode resom wɔn no.+ 4 Afei nnipadɔm kɛse bi bɛkaa wɔn a wɔne no kokɔɔ nkurow nkurow so no ho, na ɔde mfatoho bi kasa kyerɛɛ wɔn sɛ:+ 5 “Ogufo bi kɔe sɛ ɔrekogu n’aba. Bere a ɔregu aba no, ebi koguu kwankyɛn maa nkurɔfo tiatiaa so, na ewim nnomaa bedii.+ 6 Ebi koguu ɔbotan so, na efifii, nanso esiane sɛ annya nsu nti, ewui.+ 7 Ebi koguu nsɔe mu, na nsɔe no ne no nyinii, na emiaa no.+ 8 Na ebi nso koguu asaase pa mu. Bere a efifii no, ɛsow aba mmɔho 100.”+ Bere a ɔkaa eyinom no, ɔmaa ne nne so kae sɛ: “Ma nea ɔwɔ aso a ɔde betie no ntie.”+ 9 Na n’asuafo no bisaa no nea mfatoho yi kyerɛ.+ 10 Ɔkae sɛ: “Mo na wɔde ama mo sɛ monte Onyankopɔn Ahenni ho ahintasɛm kronkron no ase, na wɔn a aka no de, mfatoho na wɔde ka kyerɛ wɔn.+ Enti wɔbɛhwɛ de, nanso wɔbɛhwɛ no kwa, na wɔbɛte de, nanso wɔrente ase.+ 11 Afei nea mfatoho no kyerɛ ni: Aba no ne Onyankopɔn asɛm.+ 12 Nea ekoguu kwankyɛn no ne wɔn a wɔte asɛm no, nanso Ɔbonsam ba beyi asɛm no fi wɔn koma mu, na wɔannye anni annya nkwa.+ 13 Nea ekoguu ɔbotan so no ne wɔn a wɔte asɛm no a wɔde anigye gye tom, nanso eyinom nni ntini. Wogye di, nanso ɛnkyɛ; edu sɔhwɛ bere a, na wɔagyae.+ 14 Nea ekoguu nsɔe mu no, eyinom ne wɔn a wɔte asɛm no, nanso asetena yi mu dadwen ne ahonyade+ ne anigye+ twetwe wɔn, na emia wɔn koraa ma enti aba a wɔsow no ntumi nnyin nwie.+ 15 Na nea ekoguu asaase pa mu no de, eyinom ne wɔn a wɔde koma pa+ a emu tew tie asɛm no, na wɔde sie wɔn koma mu, na wɔde animia sow aba.+ 16 “Obiara nni hɔ a ɔsɔ kanea a, ɔde ade kata so anaasɛ ɔde si mpa ase, na mmom ɔde si kaneadua so, na ama wɔn a wɔba dan no mu no ahu hann+ no. 17 Na biribiara nni hɔ a ahintaw a ɛrenna adi, na biribiara nni hɔ a wɔde asie fee a ɛrempue na ɛremma petee mu.+ 18 Enti monhwɛ sɛnea mutie asɛm yiye; na obiara a ɔwɔ ntease no, Onyankopɔn bɛma no bi aka ho,+ na nea onni ntease no de, ntease kakra a osusuw sɛ ɔwɔ no mpo, Onyankopɔn begye afi ne nsam.”+ 19 Afei Yesu maame ne ne nua mmarima+ baa ne nkyɛn, nanso nnipadɔm+ no nti, wɔantumi annu baabi a ɔwɔ no. 20 Na nkurɔfo kɔka kyerɛɛ no sɛ: “Wo maame ne wo nua mmarima gyina abɔnten, na wɔpɛ sɛ wohu wo.” 21 Ɔka kyerɛɛ wɔn sɛ: “Me maame ne me nua mmarima ne eyinom a wɔte Onyankopɔn asɛm na wodi so no.”+ 22 Da bi, ɔne n’asuafo no kɔtenaa ɔkorow bi mu, na ɔka kyerɛɛ wɔn sɛ: “Momma yentwa nkɔ ɔtare no agya.” Enti wosiim kɔe.+ 23 Na bere a wɔwɔ nsu no so no, ɔdae. Ɛnna mframa kɛse bi bɔ faa ɔtare no so, na nsu fii ase bu faa wɔn korow no so maa anka wɔreyɛ amem.+ 24 Enti wokonyan no, na wɔka kyerɛɛ no sɛ: “Ɔkyerɛkyerɛfo, Ɔkyerɛkyerɛfo, yɛrebewuwu!” Ɛnna ɔsɔree, na ɔteɛteɛɛ mframa no ne nsu a ɛrebu fa so no, na ano brɛɛ ase, na ɛyɛɛ dinn.+ 25 Afei obisaa wɔn sɛ: “Mo gyidi wɔ he?” Nanso ehu kaa wɔn, na wɔn ho dwiriw wɔn, na wobisaa wɔn ho sɛ: “Hena koraa ni? Otumi hyɛ mframa ne nsu mpo ma wotie no.”+ 26 Na wɔde ɔkorow no koduu mpoano wɔ Gerasafo asaase so,+ baabi a ɛne Galilea di nhwɛanim, na wogyinae. 27 Bere a Yesu sii fam no, ɔbarima bi a ofi kurom hɔ a ahonhommɔne wɔ no so behyiaa no. Ná ɔhyɛɛ ataade akyɛ paa, na na ɔnte fie, mmom, na ɔte amusiei.*+ 28 Bere a ohuu Yesu no, ɔteɛɛm, na ɔkotow n’anim. Afei ɔde nne kɛse kae sɛ: “Dɛn na me ne wo wɔ yɛ, Yesu, Ɔsorosoroni Nyankopɔn no Ba? Mesrɛ wo, nhaw me.”+ 29 (Ná Yesu aka akyerɛ honhom fĩ no sɛ omfi ɔbarima no mu. Ná honhom no taa kɔhyɛ ɔbarima no mu,+ na na wɔtaa de nkɔnsɔnkɔnsɔn gu ne nsa ne ne nan, na wɔwɛn no. Nanso na ɔtetew nkɔnsɔnkɔnsɔn no mu, na na honhommɔne no twe no kɔ baabi a obiara nni.) 30 Yesu bisaa no sɛ: “Wo din de dɛn?” Ɔkae sɛ: “Asafodɔm,” efisɛ na ahonhommɔne pii hyɛ ne mu. 31 Na wɔsrɛɛ no ara sɛ ɔnnhyɛ wɔn mmma wommfi ne mu nnkɔ amoa donkudonku no mu.+ 32 Saa bere no, ná mprako pii+ wɔ bepɔw no so a wɔredidi. Enti wɔpaa no kyɛw sɛ ɔmma wɔn kwan mma wɔnkɔhyɛ mprako no mu. Na ɔmaa wɔn kwan.+ 33 Enti ahonhommɔne no pue fii ɔbarima no mu, na wokowurawuraa mprako no mu, na mprako no de mmirika fii bepɔw no so koguu ɔtare no mu, na wowuwui. 34 Bere a wɔn a wɔhwɛ mmoa no huu nea asi no, woguan kɔbɔɔ amanneɛ wɔ kurow no mu ne ne nkuraase. 35 Ɛnna nkurɔfo bae sɛ wɔrebɛhwɛ nea asi. Na wɔbaa Yesu nkyɛn behuu ɔbarima a ahonhommɔne afi ne mu no sɛ ɔhyɛ ataade te Yesu nan ase a n’adwenem da hɔ, na ehu kaa wɔn. 36 Na wɔn a wohuu nea esii no kaa nea ɛyɛe a ɔbarima a ɔwɔ ahonhommɔne no ho tɔɔ no no kyerɛɛ nkurɔfo no. 37 Enti nnipadɔm a wofi Gerasafo nsaase a ɛbemmɛn hɔ no so no ka kyerɛɛ Yesu sɛ omfi wɔn nkyɛn nkɔ, efisɛ na ehu kɛse aka wɔn. Ɛnna ɔtenaa ɔkorow no mu siim sɛ ɔrekɔ. 38 Na ɔbarima a ahonhommɔne fii ne mu no kɔɔ so srɛɛ Yesu sɛ ɔne no bɛkɔ, nanso ɔmaa ɔbarima no sanee, na ɔka kyerɛɛ no sɛ:+ 39 “San kɔ fie, na kɔ so ka nea Onyankopɔn ayɛ ama wo.” Enti ofii hɔ kɔe, na ɔkaa nea Yesu ayɛ ama no no wɔ kurow no mu nyinaa. 40 Bere a Yesu san bae no, nnipadɔm no gyee no fɛw so, efisɛ na wɔn nyinaa rehwɛ no kwan.+ 41 Na hwɛ! ɔbarima bi a ne din de Yairo a ɔyɛ hyiadan mu panyin bae. Na ɔkotow Yesu nan ase, na ofii ase srɛɛ no sɛ ɔmmra ne fi,+ 42 efisɛ na ne babea baako pɛ* a wadi bɛyɛ mfe 12 reyɛ awu. Bere a Yesu rekɔ no, nnipadɔm no kyeree no so. 43 Ná ɔbea bi wɔ hɔ a mogya atu no+ mfe 12, na na obiara ntumi nsaa no yare.+ 44 Ɔbea no faa Yesu akyi de ne nsa bɛkaa n’ataade nguguso ano,+ na amonom hɔ ara, mogya no twae. 45 Enti Yesu bisae sɛ: “Hena na ɔde ne nsa kaa me?” Obiara kae sɛ ɛnyɛ ɔno a. Ɛnna Petro kae sɛ: “Ɔkyerɛkyerɛfo, nnipadɔm yi afum wo ho,* na wɔakyere wo so.”+ 46 Nanso Yesu kae sɛ: “Obi de ne nsa aka me; mahu sɛ tumi+ afi me mu kɔ.” 47 Bere a ɔbea no hui sɛ Yesu ahu no no, ɔde ahopopo bɛkotow n’anim. Na ɔkaa nea enti a ɔde ne nsa kaa no, ɛne sɛnea ne ho tɔɔ no amonom hɔ ara no wɔ nnipa no nyinaa anim. 48 Ɛnna Yesu ka kyerɛɛ no sɛ: “Ɔbabea, wo gyidi ama wo ho atɔ wo. Fa asomdwoe kɔ.”+ 49 Na Yesu gu so rekasa no, hyiadan mu panyin no nanmusini bi bɛkae sɛ: “Wo babea no awu; nhaw Ɔkyerɛkyerɛfo no bio.”+ 50 Bere a Yesu tee no, ɔka kyerɛɛ Yairo sɛ: “Nsuro. Wo de, nya gyidi, na wo babea no benya nkwa.”+ 51 Bere a oduu fie hɔ no, wamma obiara ne no anwura hɔ gye Petro ne Yohane ne Yakobo ne abeawa no papa ne ne maame. 52 Nanso na nkurɔfo resu abeawa no, na na wɔde awerɛhow repempem wɔn koko. Enti ɔkae sɛ: “Munnyae su,+ onwui na mmom wada.”+ 53 Ɔkaa saa no, wofii ase serew no, efisɛ na wonim sɛ wawu. 54 Ɛnna osoo abeawa no nsa, na ɔkae sɛ: “Abeawa, sɔre!”+ 55 Na nkwa*+ san baa ne mu, na ntɛm ara ɔsɔree.+ Na Yesu kae sɛ wɔmma abeawa no biribi nni. 56 Na n’awofo ani gye boroo so, nanso Yesu ka kyerɛɛ wɔn sɛ, wɔnnka nea asi no nnkyerɛ obiara.+\n^ Anaa “nnipadɔm yi atwa wo ho ahyia.”\n^ Anaa “ne honhom.”


1 Ahene 21 | Intanɛt So Bible| Wiase Foforɔ Nkyerɛaseɛ\nAhene Nhoma a Edi Kan 21:1-29\nAhab ani beree Nabot bobefuw (1-4)\nYesebel bɔɔ pɔw ma wokum Nabot (5-16)\nAsɛm a Elia ka tiaa Ahab (17-26)\nAhab brɛɛ ne ho ase (27-29)\n21 Nsɛm yi akyi no, biribi sii a ɛfa Yesreelni Nabot ho. Ná ɔwɔ bobefuw* bi wɔ Yesreel,+ na na ɛwɔ Samaria hene Ahab ahemfi nkyɛn pɛɛ. 2 Ahab ka kyerɛɛ Nabot sɛ: “Fa wo bobefuw no ma me na memfa nyɛ mfikyifuw, efisɛ ɛbɛn me fi. Mɛma wo bobefuw a eye sen eyi de asi ananmu. Anaa wopɛ nso a, mɛma wo sika atua ka.” 3 Nanso Nabot ka kyerɛɛ Ahab sɛ: “Ɛmpare me sɛ mede m’agyanom agyapade bɛma wo, efisɛ Yehowa mpene so saa.”+ 4 Asɛm a Yesreelni Nabot ka kyerɛɛ no sɛ: “Meremfa m’agyanom agyapade mma wo” no nti, Ahab de awerɛhow baa ne fi mmɔbɔmmɔbɔ. Na ɔbɛdaa ne mpa so de n’ani kyerɛɛ ban, na wannidi. 5 Ɛnna ne yere Yesebel+ baa ne nkyɛn bebisaa no sɛ: “Adɛn nti na woabotow* ara ma wompɛ sɛ wudidi yi?” 6 Ɔka kyerɛɛ ne yere sɛ: “Meka kyerɛɛ Yesreelni Nabot sɛ, ‘Fa wo bobefuw no ma me, na memma wo sika ntua ho ka. Anaa wopɛ nso a, ma memma wo bobefuw foforo nsi ananmu.’ Nanso ɔka kyerɛɛ me sɛ, ‘Meremfa me bobefuw no mma wo.’” 7 Ne yere Yesebel ka kyerɛɛ no sɛ: “Ɛnyɛ wo na wudi Israel so hene? Sɔre didi na ka wo koma to wo yam. Mede Yesreelni Nabot bobefuw no bɛma wo.”+ 8 Enti ɔkyerɛw nkrataa wɔ Ahab din mu de ɔhene ahyɛnsode tintim so,+ na ɔde nkrataa no kɔmomaa kurom hɔ mpanyimfo+ ne atitiriw a wɔne Nabot te no. 9 Nsɛm a ɔkyerɛwee wɔ nkrataa no mu ne sɛ: “Monhyɛ bere mma akɔnkyen,* na momma Nabot ntena baguafo no anim. 10 Afei momma mmarima ahuhufo baanu ntena n’anim na wonni adanse ntia no+ sɛ, ‘Woadome Onyankopɔn ne ɔhene!’+ Ɛno akyi no, momfa no mpue nkosiw no abo nkum no.”+ 11 Enti ne kuromfo, kyerɛ sɛ, mpanyimfo ne atitiriw a wɔwɔ ne kurom hɔ no, yɛɛ nea Yesebel kyerɛwee wɔ nkrataa a ɔde kɔmaa wɔn no mu pɛpɛɛpɛ. 12 Wɔhyɛɛ bere maa akɔnkyen, na wɔmaa Nabot tenaa nnipa no anim. 13 Mmarima ahuhufo baanu bɛtenaa n’anim, na wodii adanse tiaa no wɔ nnipa no anim sɛ: “Nabot adome Onyankopɔn ne ɔhene!”+ Afei wɔde no kɔɔ kurow no abɔnten, na wokosiw no abo kum no.+ 14 Ɛnna wɔsoma kɔka kyerɛɛ Yesebel sɛ: “Wɔasiw Nabot abo akum no.”+ 15 Bere a Yesebel tee sɛ wɔasiw Nabot abo akum no no, ɛhɔ ara na ɔka kyerɛɛ Ahab sɛ: “Sɔre kɔfa Yesreelni Nabot+ bobefuw a wantɔn amma wo no, na Nabot nte nkwa mu bio; wawu.” 16 Bere a Ahab tee sɛ Nabot awu no, ntɛm ara na ɔsɔre kɔɔ Yesreelni Nabot bobefuw no mu sɛ ɔrekɔfa. 17 Nanso Yehowa ka kyerɛɛ Tisbini Elia+ sɛ: 18 “Sɔre kohyia Israel hene Ahab a ɔwɔ Samaria+ no. Ɔwɔ Nabot bobefuw no mu; wakɔ hɔ sɛ ɔrekɔfa. 19 Kɔka kyerɛ no sɛ, ‘Nea Yehowa aka ni: “Enti woakum obi+ asan afa n’agyapade aka ho?”’+ San ka kyerɛ no sɛ, ‘Nea Yehowa aka ni, “Faako a nkraman taforoo Nabot mogya no, ɛhɔ ara na nkraman bɛtaforo wo nso wo mogya.”’”+ 20 Ahab ka kyerɛɛ Elia sɛ: “Me tamfo, woabepue me so wɔ ha?”+ Na ɔno nso kae sɛ: “Mabepue wo so. ‘Esiane sɛ woasi wo bo* sɛ wobɛyɛ Yehowa ani so bɔne nti,+ 21 hwɛ, mede mmusu reba wo so; mɛpra wo fi atow agu, na ɔbarima* biara a ɔwɔ Ahab fi+ no, mekum no, Israel nipahunu a wɔmfa no nyɛ hwee mpo, mekum no.+ 22 Na mɛyɛ wo fi te sɛ Nebat ba Yeroboam fi+ ne Ahiya ba Baasa fi,+ efisɛ woayɛ bɔne de ahyɛ me abufuw, na woama Israel nso ayɛ bɔne.’ 23 Na Yesebel nso, nea Yehowa aka wɔ ne ho ne sɛ, ‘Nkraman na ebedi Yesebel nam wɔ Yesreel asaase no so.+ 24 Ahab ho nipa biara a obewu wɔ kurom no, nkraman na ebedi ne nam, na nea obewu wɔ wuram no, ewim nnomaa na ebedi ne nam.+ 25 Obiara nni hɔ a ɔyɛɛ n’ade te sɛ Ahab+ a osii ne bo* sɛ ɔbɛyɛ Yehowa ani so bɔne, na ne yere Yesebel nso piapiaa no no.+ 26 Ɔyɛɛ akyiwade a enye koraa kodii abosom fĩ* akyi, sɛnea Amorifo a Yehowa pam wɔn fii Israelfo anim no nyinaa yɛe no.’”+ 27 Bere a Ahab tee nsɛm yi no, ɛhɔ ara na osuan n’ataade mu, na ɔde awerɛhow ntama* kataa ne ho; ɔtoaa so yɛɛ akɔnkyen de awerɛhow ntama dae, na ɔkɔɔ so dii awerɛhow. 28 Ɛnna Yehowa ka kyerɛɛ Tisbini Elia sɛ: 29 “Woahu sɛnea me nti Ahab abrɛ ne ho ase no?+ Esiane sɛ wabrɛ ne ho ase wɔ m’anim nti, meremfa mmusu no mma wɔ ne bere so. Mede mmusu no bɛba ne fi so wɔ ne ba bere so.”+\n^ Nt., “wo honhom abotow.”\n^ Anaa “mmuada.”\n^ Nt., “woatɔn wo ho.”\n^ Nt., “ɔtɔn ne ho.”\n1 Ahene 21